text:
Fady Ghobrial , ni umukristo mu itorero ry’Ababatisita unakorera umurimo w’ivugabutumwa muri Havard Univeristy muri Leta zunze ubumwe za Amerika. Yabanje kuba umunyedini w’umu Orotodogisi, yari yarabaswe n’ubusambanyi, kuba mu bigare, yari imbata y’ibiyobyabwenge kugeza n’aho atatinyaga kubyinjirana mu rusengero. Mu buhamya bwe nkuko Christianity.com yabyanditse, Fady yahamije uko yiyeguriye Yesu muri aya magambo:
Navukiye mu muryango w’ababyeyi b’abanyedini cyane mu 1990 i Cairo. Mfite iminsi 40 y’amavuko, nabatijwe inshuro eshatu nkuko umugenzo w’ab’orotodogisi wari uri.
Gukurira mu mwuka w’idini bisiga ikimenyetso ku bugingo bw’umuntu ubuziraherezo. Ndacyibuka ibyo niberagamo nk’akamenyero, nagiraga igihe cyo kwatura, nkajya muri penetensiya ngo nongere ngirane ubusabane n’Imana. Ibyo byose n’ubwo nabikorga, ntibyambuzaga kuguma muri kamere yanjye yakera.
Mu 2002, umuryango wanjye wimukiye muri Amerika. Imyaka namaze mu mashuri yisumbuye yarangoye cyane, yambereye ingorabahizi: Tekereza kugerageza kubaka ubucuti, nk’umwana wari umwimukira aho utaravugaga Icyongereza. Umuryango wanjye wakomeje kwitabira ibikorwa bya orotodogisi , ariko njye mu mutima wanjye nahise numva ndambiwe iby’idini.
Igihe nageraga mu mashuri yisumbuye, ibyo kwizera byankamutsemo ku buryo nahise mpinduka ngira indi myitwarire idasanzwe idashingiye ku idini.
Amashuri yisumbuye yampaye amahirwe yo gutemberana n’inshuti nari maze kunguka, ariko yari amahirwe mabi kuko nibwo natangiye kubatwa n’ibiyobyabwenge. Nyuma yuko mbonye uruhushya rwo gutwara imodoka , najyaga ahantu hose nshatse, kandi nkakora ibyo nshatse. Bidatinze, ninjiye mu buzima bwo kwishimisha, gusambana, no kunywa ibiyobyabwenge kuburyo bukabije.
Ibintu byageze kure biba bibi, kuburyo amaherezo nisanze nshuruza n’ibiyobyabwenge. Icyambabaje kurushaho muri byose, ni ingaruka byagize kuri murumuna wanjye Joe, wigaga mu mashuri yisumbuye , nyuma nawe waje kwisanga muri uwo mwijima nanyuzemo, byose bitewe n’ingeso zanjye mbi.
Ndacyibuka ko hari ubwo natashye igicuku, mama yari maso arimo gutakambira Imana kandi yinginga Yesu ngo ankize. Nyuma yaho, nashyize ubwenge ku gihe menya ko mu gihe narimo mpunga Imana, yakoreshaga abandi ngo nyigarukire.
Inshuti yanjye magara, George wari inkingi ya mwamba mubo twafatanyaga gukora byaha, yatangiye kujyana mu rusengero na murumuna we Marc. Aha hari mu itorero ry’Ababatisita b’Abarabu , i Boston. Nibwo najye banshishikarizaga kwifatanya nabo. Ntabwo byari nko muri Orutodogisi, kuko nagize ubwoba bwinshi ubwo bandarikiraga gusura itsinda ryo muri iryo torero.
Icyakora Marc we ntiyahwemye kujyana buri wa gatanu nimugoroba, mu masengesho. Twajyanaga na Joe murumuna wanjye mu modoka ye nziza. Marc yanjyanye muri urwo rusengero umwaka urenga. Rimwe na rimwe numvaga binyuranyije n’ubushake bwanjye, ariko yabikoze kugeza ubwo nanjye nageze kukigero cyo kwijyanayo.
Mu itorero ry’ Ababatisita b’Abarabu, nahasanze itandukaniro ry’abakristo. Abantu baho bakunda Imana babikuye ku mutima, ni abagira neza kandi ntabwo bagiri uburyarya. Mu byukuri barankunze kandi banyakiriye neza. Muri icyo gihe njye na murumuna wanjye twakiriwe mu istinda ry’urubyiruko mu rusengero. Ubwo umugore wari kuzaba mabukwe yarimo asenga , anasoma Bibiliya hamwe na mama kuri terefone, natangiye kumva amahoro mu rugo.
Mu mpera z’umwaka wa 2008, umuryango wanjye wose wari umaze kuza mu i torero ry’Ababatisita. Papa yatangiye kwemera Bibiliya yacu ashishikazwa cyane no kwiga igitabo cy’Abaheburayo. Nubwo mu itorero nagaragaraga nk’ukunzwe kandi nizerwa, nakomeje kubatwa no gukoresha ibiyobyabwenge. Nari nkeneye Yesu.
Muri Nyakanga 2009, mu mpeshyi hagati y’umwaka wa mbere n’umwaka wa kabiri niga muri kaminuza, papa yampatiye kujya mu giterane cyateguwe n’itorero kuya 4Nyakanga. Nagiyeyo nsetibirenge, maze nitwaza ibiyobyabwenge kugira ngo bimfashe muri iyo minsi nzaba ndiyo. Ntabwo nitaye kubyavugirwaga aho mu giterane, ariko iyo Imana igushaka ntaho wayicikira.
Muri icyo giterane, numvishe ubutumwa bwiza n’amatwi mashya. Numvishe ko Imana inkunda cyane, nsobanukirwa ko yohereje Yesu ngo apfe kubw’ibyaha byanjye. Kandi nasobanukiwe ko kubwo kwizera Yesu, ibyaha byanjye byose byari kubabarirwa. Namenye ko Imana integereje ngo ingirire neza, ko ngomba kwiyegurira Yesu.
Numvishe urugamba mu mutima wanjye, no kwibaza byinshi: Nigute Imana ishobora kumbabarira ibyaha byanjye byose? . Nigute yambabarira njye ntashobora kubabarira? Muri icyo gihe nabuze ubushobozi bwo gusobanukirwa imbabazi nyinshi z’Imana, n’ubuntu bwayo butagira akagero. Ntayandi mahitamo nari mfite atari ukwiyegurira Yesu. Nabonye ko ibyo Yesu yakoze byari bihagije kugira ngo anyeze ibyaha byanjye mpinduke mushya.
Nongeye kuvuka muri ako kanya ubwo nabonaga ubutunzi butagira akagero buri mu kwizera Yesu. Yoo, mbega umunsi wari mwiza kuri jye! Icyo giterane cyahinduye ubuzima bwanjye ubuziraherezo. Ibyishimo byanjye byikubye kabiri, kuko murumuna wanjye Joe nawe yakiriye Yesu muri icyo giterane. Murumuna wanjye ubu ni umushumba mu itorero ryacu.
Ubwo twavaga mu giterane na Joe murumuna wanjye, twaravuze tuti: Ntidushobora gusubira inyuma. Ababyeyi bacu barishimye, bishimiye abahungu babo babiri bavuye mu giterane bahinduwe bashya na Yesu.
Izindi mpinduka zikomeye zambayeho kandi ku buryo bwihuse, ni uko natangiye gukora umurimo w’Imana mu rusengero mfatanya n’itsinda ryo kuramya mu rubyiruko rwaho. Nibwo nanahuye n’umugore wanjye, wari ugize iryo tsinda anayobora kuramya muri urwo rusengero. Nabonye abajyanama beza bamfashije kwinjira mu muhamagaro wanjye. Nabonye uburyo bwo kwiga amasomo ya Teworojiya, ntangira gukura mu buryo bw’Umwuka mpabwa umugisha n’Imana.
Ubuzima bwanjye uyu munsi ni ubuhamya bw’ineza y’Imana, n’ubwiza n’ubuntu byayo. Nahinduriwe ubuzima na Yesu . Buri gihe nzirikana cyane ko ubuzima bwanjye bwahindutse nyuma y’imyaka 11 mpuzagurika. Ubu ndashima Imana ko yandokoye. Urakoze Yesu ko wangize uw’agaciro, ntari imfabusa.
Source: Christianity.com
[email protected]


c: text/html

text:
Abahanga mu bijyanye n’imirire bavuga ko icyayi cy’icyatsi kibisi ( thé vert & green tea ) mu ndimi z’amahanga, Ni kimwe mu binyobwa bikunzwe cyane ku isi, iki cyayi gikomoka ku bibabi by’ikimera cyitwa camelia ndetse kikaza mu bwoko butandukanye.
Iki cyayi ushobora kukinywa gishyushye, gikonje cyangwa ari ifu. Cyamenyekanye cyane mu kuba gikungahaye cyane kuri antioxydant n’ibindi bifitiye umumaro umubiri. Wakwibaza ngo umuntu yanywa green tea ingana gute kugirango ibashe kugirira umubiri akamaro?
Munezero, ushinzwe ubujyanama mu mirire muri Kigali, avuga ko icyayi cy’icyatsi kibisi kirimo cafeyine nkeya kurusha ikawa. Bishatse kuvuga ko iki kinyobwa umuntu ashobora kugifata nticyangize ibitotsi bye.
Ibibabi bya thé vert
Munezero avuga kandi ko icyayi cy’icyatsi kibisi ari cyiza ku mikorere y’umutima, kuko intungamubiri zibamo zifasha mu kugabanya cyangwa kongera ibiro.
Ubushakashatsi bwagaragaje ko caffeine iba mu cyayi cy’icyatsi kibisi ikora nk’ikangura cyangwa ifasha gutwika ibinure no kunoza imikorere y’umubiri bigatuma ibiro bigabanuka.
Byongeye kandi, ubushakashatsi bwakozwe ku cyayi cy’icyatsi kibisi (green tea) cyangwa icyayi cy’umukara (black tea) bwerekanye ko bishobora kugira ingaruka nziza mubice bigize ubuzima bw’umutima ndetse n’imitsi itwara amaraso, bikarwanya umubyibuho ukabije, hamwe n’indwara y’amara.
Munezero akomeza avuga ko icyayi cy’icyatsi kibisi kirimo antioxydants, byagaragaye ko irwanya indwara zifata umutima ndetse igatwika ibinure.
Avuga ko iki cyayi gishobora no kugira ingaruka ku buziama bwo mu mutwe no ku mitsi, nko gutunganya amakuru, ibyo ntibiterwa na cafeyine ahubwo ni ikitwa (theanine) kiba kiri mu bibabi by’icyayi.
Mubyukuri, cholesterol yose ntabwo ari mbi kuri wowe. Lipoprotein nkeya cyangwa Low-density lipoprotein (LDL) iyi cholesterol iba ifitanye isano n’indwara zifata umutima, mu gihe cholesterol ya lipoprotein cyangwa high-density lipoprotein (HDL) ishobora kurinda umuntu indwara z’umutima.
Erick Musengimana, ushinzwe imirire mu ishyirahamwe mu ihuriro ry’abarwayi ba Diyabete ri i Kigali, yavuze ko icyayi cy’icyatsi kibisi gikungahaye kuri acide amino L-theanine ikunze kuboneka ku bwinshi mu bibabi by’icyayi.
Yavuze kandi ko L-theanine ikora nk’ikangura imitsi y’ubwonko, bisobanuye ko itwara amakuru ku buryo bwihuse.
Musengimana yakomeje avuga ko antioxydants ziba mu cyayi cy’icyatsi kibisi, zigabanya indwara yo kwibagirwa (Alzheimer).
Icyayi cy’icyatsi kibisi gifasha umubiri kugenzura no kuringaniza isukari mu maraso ndetse bikarinda umuntu kurwara diyabete 2.
Source: The New Times
[email protected]

robotstxt: allowed

filter: keep


text:
Nyamagabe: Bakora amavuta mu bibabi by’inturusu
Mu gihe ibibabi by’inturusu byajyaga byifashishwa mu gucana cyangwa mu gufumbira imirima i Nyamagabe, havumbuwe uburyo bwo kubibyaza amafaranga hakurwamo amavuta (huile essentiel/essential oil) yifashishwa cyane cyane n’inganda.
Amababi yifashishwa ni ay’inturusu zifite amababi ajya kweruruka bita kinuka cyangwa maidenii. Hifashishwa ay’ibiti bikuze bigeze mu gihe cyo gusarurwa, bicanirwa, amavuta avuyemo akagurwa n’Umuhinde uba i Kigali, na we akayajyana iwabo, aho yifashishwa mu gukora imiti n’imibavu.
Faustin Twagirumukiza, umwe mu batunganya aya mavuta, avuga ko inkono yifashisha ijyamo toni n’ibiro 700 by’amababi, agakuramo hagati ya litiro 25 na 30, kandi litiro ngo bayimugurira ku bihumbi bitatu.
Ubundi igitekerezo cyo kubyaza inturusu amavuta, i Nyamagabe ngo cyatangijwe na Pierre Niyomugaba w’imyaka 27, wanabiherewe igihembo muri Youth Connekt 2019.
N’ubwo yize iby’ubwubatsi, amakuru yagiye ashakisha kuri internet n’ahandi yamubashishije kuba ubu akora ibikoresho byifashishwa mu gukura amavuta mu bihingwa.
Icyakora ngo atangira umushinga ntiyatekerezaga ku mavuta ava mu nturusu, ahubwo ngo yatekerezaga ku mavuta ava mu bihingwa nka Pacuri, Geranium na cyayicyayi ubu yanamaze guhinga ku buso butari butoya.
Igitekerezo cyo gukura amavuta mu nturusu ngo cyaje nyuma, Abahinde bakoranaga bamubwiye ko bakeneye n’amavuta aturuka mu bibabi by’inturusu. Icyo gihe ngo bamusabye kuzajya abagemurira amababi, babonye bitakunda bamusaba kuzajya abazanira amavuta.
Abafite amashyamba bagemura amababi bavuga ko bibafitiye akamaro kuko bayakuramo amafaranga bifashisha mu gukemura utubazo two mu rugo, batabashaga kubona mbere.
Icyakora, abatuye mu Murenge wa Uwinkingi bavuga ko amafaranga 15 babishyura ku kilo cy’amababi ari makeya cyane, bakaba bifuza ko yakongerwa.
Uwitwa Vedaste Kayijamahe agira ati “Yego n’ubundi amababi yapfaga ubusa, ariko byibura baduhaye 30 byarushaho kuba byiza. 15 ni makeya kuko ibibabi byadufumbiriraga amashyamba.”
Niyomugaba avuga ko igiciro bagishyizeho babanje kubara ibigenda mu gukora amavuta. Uretse ko no muri iyi minsi ngo Abahinde bayatwara bahuriye ku isoko n’Abashinwa batemye ibiti byinshi mu minsi yashize, bigatuma igiciro kigabanuka.
Agira ati “Nk’ubu twatangiye mfite amasezerano yo kuzajya banyishyura amafaranga 5200 kuri litiro, ariko ubu tugeze ku mafaranga 4400.”
Ku kibazo cyo kumenya niba kugura amababi bidashobora kuzateza amakimbirane ku basarura amashyamba atari ayabo, cyangwa gutuma abana basiba ishuri bagiye kuyashaka, abayagura bavuga ko badashobora kwakira umwana utari kumwe n’umubyeyi, kandi ngo hari n’abakozi bashyizeho bo kumenya niba abazanye amababi ari ba nyiri amashyamba.
Naho ku mpungenge zo kumenya niba gushakisha amababi n’inkwi zo gucana bidashobora kuba imbogamizi ku bidukikije, Athanase Harerimana ukorera umurimo wo kubyaza amababi y’inturusu amavuta mu mujyi wa Nyamagabe, avuga ko urebye badakoresha inkwi nyinshi kuko isiteri yifashishwa mu gutunganya litiro hagati ya 75 na litiro 100 z’amavuta. Bifashisha ishyiga rirondereza inkwi.
Amababi yamaze gukoreshwa na yo ngo bari kwiga uko yajya abyazwa ifumbire. Uretse ko kuri we kuba ari kubyazwa amavuta ari n’uburyo bwo kurengera ibidukikije.
Agira ati “Urebye amababi y’inturusu yangizaga ubutaka mu gihe yifashishijwe nk’ifumbire, kuko abamo aside yongera ubusharire mu butaka. Iyo amaze kuvamo amavuta ya aside iba yavuyemo, nta n’ubwo aba agikomeye nka mbere, ku buryo kuyabyaza ifumbire byoroshye kurusha.”
Umuyobozi w’Akarere ka Nyamagabe, Bonaventure Uwamahoro, we avuga ko bagerageje kureba niba mu rwego rwo kurengera ibidukikije hatakwifashishwa ibitari inkwi mu gucanira, basanga bihenze cyane.
Afatiye ku kuba abagenda biyemeza gukora iyi bizinesi bagenda biyongera, kuko ubu muri Nyamagabe ngo hari ababarirwa muri 20, babikurikiranira hafi kugira ngo bitazateza akajagari.
Ati “Izo nganda uko zigenda ziyongera zishobora guteza akajagari. Tugomba kubaba hafi kugira ngo bakore neza kurushaho, ndetse bagende banongera ikoranabuhanga bakoresha, banarusheho kongera umusaruro.”
Kugeza ubu abakura amavuta mu nturusu bari guha Umuhinde toni 15 ku kwezi yabasabye, ariko ngo ababwira ko baramutse bamuboneye na toni 30 yazifata.
N’ubwo kandi kugeza ubu amavuta ari yo afitiwe isoko, ibibabi byayatanze na byo hakaba hari gushakwa uko bibyazwa ifumbire, ngo hari kurebwa n’ukuntu amazi asigara mu gutunganya ibibabi by’inturusu (hydrosol) na yo yazajya abyazwa umusaruro, kuko ngo ubundi ashobora kwifashishwa mu kwica udukoko twangiza imyaka.
Ibitekerezo ( 3 )
ahubwo n ukureba uko mwadukiza izo nganda amashyamba yacu bayamaze bayaca imitwe
Ababantu banyamasheke bkomerezaho bafite igitekerezo cyiza
Abobantuni bo igihugu gikeneye ahubwo ubwobumenyibabutugezehonatwe ikarongi turayajugunya cyangwabajyebaza kuyatugurira


text:
Burera: Ubuyobozi burakomeza gusaba abaturage kwima amatwi ibihuha
Umuyobozi w’akarere ka Burera, Sembagare Samuel, arasaba abaturage bo muri ako karere kwima amatwi ibihuha ngo kuko ibyo bihuha ni byo umwanzi asigaye akoresha atera abaturage ubwoba kugira ngo ntibashishikarire gukora.Â
Si ubwa mbere Sembagare asaba abanyaburera kwima amatwi ibihuha. Gusa ariko anababwira ko u Rwanda rufite umutekano usesuye. Ngo ariko “intambara y’umwanzi igenda ihindura isura.â€
Agira ati “Hari usebya igihugu kuri ariya maradiyo ya rutwitsi, hari uzana ibihuha byo kugira ngo bababikemo ibihuha mwoye gukora! Iyo umuntu yakuzanyemo igihuha ntukore igikurikiyeho urakena.
“Umukene wese rero ntiyishima. Umukene wese ntiyishima. Byumvikane ko rero mugomba kwima akatwi ibyo bihuha.â€
Uyu muyobozi akomeza abwira abanyaburera gukomeza gufatanya n’abashinzwe umutekano kuwubungabunga batanga amakuru y’ibibera byose mu midugudu batuyemo kugira ngo hatazagira uwuhungabanya.
Agira ati “N’ahandi mwakeka haba hari intwaro, haba gerenade, haba umuntu uza mu mudugudu wanyu, mutamuzi mukwiye kumumenya.  Ntabwo twanze abashyitsi. Ariko aze aracumbikirwa nande? Azanywe n’iki?â€
Akomeza asaba abayobozi b’imidugudu kumenya abantu bose baraye mu midugudu bayobora, bakabandika mu kayi y’abinjira n’abasohoka kugira ngo hamenyekane abaraye mu mudugudu ari abashyitsi.
Ikindi ni uko mu rwego rwo gukomeza kubungabunga umutekano hagiyeho amabwiriza mashya yo kurara irondo aho buri muyobozi w’umurenge akoresha inama y’umutekano y’isaha imwe buri gitondo.
Muri iyo nama umuyobozi w’umurenge afatanya n’abandi bayobozi bo mu murenge ayobora ubundi bagapanga amarondo bareba aho ari bukorerwe ndetse n’abari buyakore. Mu nama ikurikiyeho nibwo bicara bakareba uko amarondo bapanze yagenze.
Ikindi kandi abarara irondo basabwa kurirara ahantu hose aho kwibanda gusa ahantu hamwe nko ku mashuri, ku bigo nderabuzima cyangwa ku masantere y’ubucuruzi.


text:
Iyi ngoro y’i Karongi, ni ingoro ya mbere y’ibidukikije iboneka mu karere ko munsi y’ubutayu bwa Sahara, yatashywe muri Nyakanga 2015 ariko yibandaga ku kumurika ibijyanye n’ingufu (Renewable and non renewable energy) n’urugendo rukorwa ngo zitange amashanyarazi.
Nyuma yo gusanga hari ibijyanye n’ibyo ishinzwe kumurika byabaga i Kigali kwa Kandt, Minisiteri y’Umuco na Siporo ifatanyije n’Ikigo cy’Ingoro z’Igihugu z’Umurage w’u Rwanda, bahisemo kwimurira i Karongi inyamaswa n’ibijyanye n’amabuye y’agaciro kuko bibarirwa mu bidukikije.
Mu cyiciro cya mbere, himuwe inyamaswa zumishijwe nk’ingona, inzoka, inyoni, inkende, ibinyugungugu, imparage, ingangi n’ibindi bibereye ijisho nk’amateka ya pariki ziri mu Rwanda n’ibizigize usangamo iyo uzisuye.
Hashyizwemo n’amabuye y’agaciro agaragaza ubukungu bw’u Rwanda n’aho aherereye nka gasegereti, almunium, colta, wolfram n’ayandi, ku buryo biha ishusho ba mukerarugendo yo kuba bashora imari yabo mu gihugu.
Iyo sura nshya y’iyi ngoro ndangamurage igaragarira mu bice bice bitatu bimurikwa, ikirimo ibijyanye n’ingufu, ikigizwe n’inyamaswa n’ubucukuzi bw’amabuye y’agaciro ndetse n’igice kirimo ubusitani bugizwe n’ibiti n’ibyatsi gakondo bitandukanye bya kinyarwanda kugira bidacika ahubwo abantu bajye bahakura imbuto.
Minisitiri w’Umuco na Siporo, Uwacu Julienne, kuwa 13 Ukwakira 2017, yafunguye Ingoro ndangamurage y’ibidukikije imaze kongerwamo andi mateka, anagaragaza icyizere ko bizakurura abayisura benshi.
Yagize ati “Kongera ibisurwa bizongera n’umubare w’abasura iyi ngoro, n’uburyo abayikoramo basobanurira abayisura n’ibiyirimo, bigaragaza ko bizongera umubare w’abayigana.”
Yongeyeho ati “ Hari ibyo twiga mu mashuri bikagorana kubyumva ariko nk’urubyiruko cyangwa nk’abanyeshuri babyiga kuza gusura iyi ngoro bifite akamaro kanini kuko bimwe babwirwaga, iyo baje barabibona n’amaso yabo."
Minisitiri Uwacu yatangaje ko uko abantu bagenda bayisura bakabisobanukirwa ari nako bumva agaciro ko kubungabunga ibidukikije, nta kubwirizwa.
Umuyobozi w’Ingoro y’Ibidukikije, Ndabaga Andrew, yatangaje ko ku mwaka iyi yasurwaga n’abantu ibihumbi 20 ariko bateganya ko bazikuba kabiri karenga .
Yagize ati "Abantu bakunda ibintu bitandukanye, uzajya aza akabona iby’ingufu atabyumva, azasura inyamaswa, arebe ingona, inkoza ,imparage n’ibindi. Azareba amoko dufite y’amabuye y’agaciro naho agiye aherereye cyangwa se asure ubusitani burimo imiti y’amoko atandukanye, amenye n’icyo buri bwoko bw’igiti buvura.”
Biteganyijwe ko inzoka nzima zikiri kwa Kandt zizimurwa mu cyiciro cya kabiri nizimara kubakirwa; Ingoro y’Amateka Kamere ya Kigali izwi nko kwa Kandt izasigara yibanda ku mateka y’abakoloni b’Abadage mu Rwanda.


text:
Abanyarwanda barashishikarizwa kwirinda ibiyobyabwenge cyane cyane urubyiruko
Buri wese arasabwa kugira uruhare mu kurwanya ibiyobyabwenge
“Dushyire hamwe twese twubake u Rwanda ruzira ibiyobyabwenge†niyo nsanganyamatsiko y’umwaka wa 2012 mu kurwanya ibiyobyabwenge no kubica mu Rwanda. Abaturage barasabwa cyane kuba buri wese ijisho rya mugenzi we mu gukumira no kwirinda kunywa ibiyobyabwenge cyane cyane hitabwa ku rubyiruko.
Ingaruka z’ibiyobyabwenge ni nyinshi kandi u Rwanda rwafashe iya mbere mukubirwanya
Ingaruka z’ibiyobyabwenge ni nyinshi kandi zisenya u Rwanda n’Abanyarwanda babikoresha. Zimwe muri izo ngaruka harimo nko gupfa,kurwara,kugira ubumuga ,umutekano muke,kudindiza igihugu,ubukene mu miryango,kutiga neza ku banyeshuri babifata, ubuzererezi, kwishora mu mibonano mpuzabitsina ukaba wakwanduriramo virusi itera SIDA n’ibindi. Izi ngaruka zose zishobora kugera ku muntu wanyweye ibiyobyabwenge bitewe n’uko nyine aba yayobye ubwenge bitewe n’ibyo yanyweye,bityo akaba yakora n’ibyo atagamije gukora rimwe na rimwe bikaba ari na bibi cyane byamushora mu kaga.
Ikibabaje ngo ni uko ahanini urubyiruko arirwo ahanini rwishora muri ibyo biyobyabwenge,bityo rukandirika kandi nyamara ari rwo rwari ahazaza h’u Rwanda. Gusa n’abakuru nabo ntitwakwibagirwa ko bakoresha ibiyobyabwenge ari nayo mpamvu mu nzego zose ,ku bufatanye bwa Polisi,Imbuto Foundation,na Minisiteri y’urubyiruko hatangijwe mu  kwezi k’ukuboza mu mwaka wa 2011 ,ubukangurambaga kuri gahunda yo guca no kurwanya ibiyobyabwenge,hasobanurwa ububi bwabyo,ingaruka zabyo ndetse abantu bashishikarizwa kubyirinda no kubirinda urubyiruko . Iyi gahunda ikaba yaraje ikurikira iyatangijwe muri 2006 yari ifite insanganyamatsiko igira iti “Fata umwana wese nk’uwaweâ€yanatangijwe na Madamu Jeanette Kagame.
Mu mwaka wa 2012 hafashwe gahunda yo kurwanya ibiyobyabwenge
Muri uyu mwaka wa 2012, gahunda yo guca ibiyobyabwenge cyane mu rubyiruko irakomeje, buri Munyarwanda akaba asabwa kuba ijisho rya mugenzi we mu kurandura burundu ibiyobyabwenge. Mu kurwanya no guca ibiyobyabwenge buri Munyarwanda arasabwa bwa mbere kwirinda kunywa,gucuruza,gukwirakwiza no gukora ibiyobyabwenge. Buri wese kandi agafata iya mbere mu kubirinda na mugenzi we.
Ni muri urwo rwego Minisiteri y’urubyiruko n’ikoranabuhanga,itumanaho n’isakazabumenyi “MYICTâ€yafashe iya mbere mu gushyiraho itsinda rigizwe n’abantu 7 rihagarariye gahunda yo kurwanya ibiyobyabwenge mu rwego rw’igihugu. Rikaba rifite inshingano yo gukurikirana ishyirwa mu bikorwa rya gahunda yo kurwanya ibiyobyabwenge . Mu kugira ngo gahunda yo kurwanya ibiyobyabwenge ishyirwe mu bikorwa nta mbogamizi,amadini yose yo mu Rwanda akazabigiramo uruhare ashishikariza abayoboke bayo,inzego za Leta ,imiryango idaharanira inyungu n’itangazamakuru nabyo bikaba bizagira uruhare muri gahunda yo guca ibiyobyabwenge.
Ku rwego rw’umurenge,akagari n’umudugudu muri buri karere hakaba harashyizweho imboniâ€focal point†aho hazashyirwaho amatsinda agizwe n’abantu 7 bazakurikirana ishyirwa mu bikorwa rya gahunda yo guca ibiyobyabwenge.
Buri Munyarwanda akaba asabwa kugira uruhare mu kurwanya ibiyobyabwenge agira ikibazo icye,agira inama  yo kubireka ababikora,ababikwirakwiza,ababinywa yaba azi,bananirana akagira uruhare mu gutanga amakuru ku nzego zibishinzwe. Buri wese akaba kandi  asabwa kugira inama ababaswe n’ibiyobyabwenge yo kubireka,akabikora afite umutima w’urukundo n’impuhwe nk’uko Assistant Inspector Mushimyimana Theresie ukorera mu karere ka Nyabihu yabitangarije abaturage.
Igikorwa cyo kurandura burundu ikoreshwa ry’ibiyobyabwenge kikaba kizamara amezi 6, aho kizatangira kuri uyu wa 26/05/2012 mu turere twose. Mu rwego rw’igihugu kikazatangirira mu karere ka Gatsibo mu murenge wa Kabarore ,kikazatangizwa na Madamu Jeanette Kagame aho azashyira ibuye ry’ifatizo mu kubaka amacumbi y’abarimu mu burezi bw’ibanze bw’imyaka 12.Aho kandi  hakazatangwa ubuhamya ku ngero nziza zabayeho mu kureka ibiyobyabwenge.
Â
Â


text:
Ben Waston ubarizwa mu gihugu cy’Ubwongereza, akaba yarahoze ari umukinnyi ukomeye muri Amerika, yayoboye ibihumbi by’abantu mu isengesho ryo kwamagana ibikorwa bibi by’ivanguramoko rikomeje gukorerwa hirya no hino ku isi. Ben yibukije abantu ko ivanguramomoko ari icyaha imbere y’Imana.
Mu magambo ye Ben Waston yagejeje ubutumwa ku bantu bitabiriye isengesho agira ati: " ikiba gikenewe buri gihe, Ni impinduka zishingiye ku mwuka wera. Nshingiye ku rupfu rwa George Floyd, Bene ibi bikorwa ni ibyaha bikomeye".
Mu kiganiro yagiranye n’ikinyamakuru Christian Post, Waston yasobanuye ko intego ari uguhuriza hamwe abizera n’abatizera bagasenga ndetse bagashaka mu maso y’Imana biyoroheje hagamijwe kwamagana ivanguramoko.
Waston yakomeje agira ati:’’ buriwese ashaka kugira icyo akora, ariko buri gihe ni ngombwa kumenya ko ubwenge bwacu ntacyo buvuze ugereranije n’ubw’Imana, Ariko iyo duciye bugufi bituzanira kunga ubumwe mu mugi wacu cyangwa mu gihugu cyacu".
Waston yavuze kandi ko Imana ari umucamanza, Ibi bisobanuye ko abantu, Imana ibafite mu biganza byayo kubakoresha uko ishaka haba kubarinda cyangwa kubaha ibihano.
Ben yunzemo avugako gukiranuka bisobanura kuba mu buzima bwo kubahiriza amategeko y’umuryango mugari no kubaha umorongo ngenderwaho.
Muri icyo gihe cy’amasengesho abantu benshi begereye Ben baramubaza bati:"Aba bantu bose bavuye he? nyuma yarabasubije ko ubwenge bw’Imana burenze ibyo abantu bibwira kandi ko ibibazo by’ivanguramoko bidakwiye kureberwa gusa".
Waston yakomeje avuga ko kugirango abantu bagere ku mpinduka nziza, Bisaba ko babanza gushaka mu maso y’Imana, Gushaka ubwenge bwayo, Gushaka imbaraga zayo kandi bashyize hamwe.
Imbaga y’abantu bari bateraniye muri ayo masengesho, bibukijwe ko bagomba gushima Imana ku byo yabakoreye mbere kuko Imana ikunda amashimwe bikayitera gukorana n’ibindi byinshi.
Ja’Whaun Bentley umwe mu bantu bakunda igihugu cy’Ubwongereza yabwiye imbaga y’abitabiriye isengesho ati: "Mube ijwi ry’abatagira kivugira, Murangurure amajwi uko bishoboka kose, kugirango ubutumwa bwacu bwumvikane, Natwe tubari hafi"
Waston yabwiye ikinyamakuru cyitwa Fox News ko iri sengesho rishingiye ku gitabo cya Yeremiya 9:24 " Dore iminsi igiye kuza, niko uwiteka avuga, ubwo nzahana abakebwe bose badafite umutima utakebwe "
Mu gusoza, Waston yagize ati: Nk’abakristo batuye muri Boston duteraniye hamwe dusenga kandi twamagana impfu zidasobanutse z’Abanyafurika bo muri Amerika, dukomeje kandi kwamagana icyaha cy’ivanguramoko. Iki ni igihe cy’ingenzi ku bakristo kwishyira hamwe tukaba ijwi riharanira ubwitonzi, Ubutabera no gukiranuka.
Source: www.christianheadlines.com
[email protected]


text:
Rubavu: Imvura nyinshi yaguye yatumye Umugezi wa Sebeya wangiza byinshi
Ubuyobozi bw’Akarere ka Rubavu butangaza ko uretse umuntu umwe wahitanywe n’imvura, ibyo yangije byose muri rusange bitaramenyekana kuko hagikorwa ibarura ryabyo.
Umuyobozi w’Akarere ka Rubavu Habyarimana Gilbert yatangarije Kigali Today ko kugera saa cyenda z’igicamunsi tariki ya 7 Gicurasi 2020, inzu n’imyaka byangijwe n’amazi y’umugezi wa Sebeya wuzuye amazi y’imvura yaraye iguye byari bikibarurwa.
Yagize ati “Turacyabarura ibyangijwe n’imvura kuko hari aho inzu zagiye, inzu zikirimo kugwa, ibiraro n’imihanda byangiritse n’ubu turacyabarura”.
Imvura yaguye amasaha arenga umunani idahita ituma imyaka n’inzu byegereye Umugezi wa Sebeya byangirika.
Mu Murenge wa Kanama aho uyu mugezi utungukira uvuye mu misozi miremire hangiritse inzu nyinshi n’imyaka.
Kigali Today yamenye ko mu Kagari ka Mahoko hari inzu eshatu zasenyutse, naho izindi zuzuye amazi bayakuramo.
Mu Murenge wa Rugerero, amazi ya Sebeya yatumye imiryango 179 ikurwa mu ngo zabo naho inzu 11 ziragwa mu Tugari twa Kabirizi, Gisa na Gihira.
Mu Murenge wa Kanama mu Kagari ka Mahoko, inzu eshatu zasenyutse amazi akwira mu nzu nyinshi nubwo batangiye kuyakuramo, naho mu Kagari ka Nkomane, inzu ebyiri zasenyutse n’umuhanda urangirika kubera ibiti n’amabuye, mu gihe mu Kagari ka Kamuhoza gahuza Rubavu na Rutsiro ikiraro cyangiritse.
Umuyobozi w’Akarere ka Rubavu, Habyarimana Gilbert avuga ko ibiza byatewe n’imvura yaraye iguye, byagize ingaruka ku myaka, n’ubuhahirane bw’imirenge kubera imihanda n’ibiraro byangiritse.


text:
Rutsiro : Imirenge itatu ya mbere yashimwe, ine ya nyuma isabwa kwikubita agashyi
Ubuyobozi bw’akarere ka Rutsiro bwashimiye imirenge itatu ya mbere yahize iyindi mu kwesa imihigo y’umwaka wa 2012/2013, buboneraho no gusaba imirenge ine yaje mu myanya ya nyuma gukosora ibitaragenze neza kugira ngo na bo mu myaka iri imbere bazabashe kwitwara neza.
Imirenge yashimiwe uburyo yitwaye mu mihigo y’umwaka ushize ni imirenge ya Kivumu, Mukura n’umurenge wa Boneza.
Imirenge ya Mushubati, Kigeyo, Murunda na Mushonyi yasabwe kwikubita agashyi kuko yaje mu myanya y’inyuma, ikabona n’amanota ari munsi ya 80%.
Umurenge uza ku isonga ni Kivumu n’amanota 90,1%, ugakurikirwa na Mukura yabonye amanota 87.8%, ku mwanya wa gatatu hakaba haraje umurenge wa Boneza n’ amanota 87,5.
Umurenge wa Manihira waje ku mwanya wa kane, Nyabirasi ku mwanya wa gatanu, Ruhango ku mwanya wa gatandatu, umurenge wa Gihango uza ku mwanya wa karindwi, Musasa ku mwanya wa munani, Rusebeya ku mwanya wa cyenda, Mushubati ku mwanya wa cumi, Kigeyo ku mwanya wa cumi na rimwe, Murunda ku mwanya wa cumi na kabiri, umurenge wa Mushonyi uza inyuma ku mwanya wa cumi na gatatu.
Imirenge itatu ya mbere yashyikirijwe ikimenyetso cy’ishimwe hiyongeraho n’ibihembo bitandukanye. Umurenge wa mbere wongereweho igihembo cy’amafaranga ibihumbi 100, umurenge wabaye uwa kabiri uhabwa igihembo cy’ibihumbi 50, umurenge wa gatatu na wo uhabwa amafaranga ibihumbi 30.
Ibaye inshuro ya kane umurenge wa Kivumu uza ku isonga wikurikiranya mu kwesa imihigo. Umunyamabanga nshingwabikorwa w’umurenge wa Kivumu, Gakuru Innocent yavuze ko kuba baje ku mwanya wa mbere mu kwesa imihigo y’umwaka ushize babyakiriye neza, ndetse ngo byabashimishije.
Ati “nta rindi banga rikomeye, usibye gukorera hamwe nk’abakozi ndetse n’izindi nzego dukorana zose, hanyuma tukegera abaturage tukabyumva kimwe, ibyo tugomba gushyira mu bikorwa bigashyirwa mu bikorwa twabyumvikanyeho n’abaturage.â€
Mu murenge wa Kivumu, ibyo bakoze byatumye baza ku mwanya wa mbere ni byinshi ariko zimwe mu ngero zitangwa n’umuyobozi w’umurenge ngo ni nka gahunda yo guhuza ubutaka, bagahinga igihingwa kimwe kandi bagakoresha ifumbire.
Igikorwa cyo kubaka ibyumba by’amashuri y’uburezi bw’ibanze bw’imyaka 9 na 12 na cyo ngo bagikoze neza kandi bakirangiza hakiri kare ku bufatanye bw’abayobozi n’abaturage ku buryo na cyo yumva ari kimwe mu byabahesheje amanota.
Hifujwe ko umuco wo kurushanwa mu mihigo ugomba kumanuka ukagera no mu tugari, mu midugudu ndetse no mu ngo.


text:
Yanditswe May, 01 2020 21:37 PM
64,777 Views
Ku munsi nk’uyu w’itariki ya 01 Gicurasi 1994, Leta y’abicanyi yari ikomeje umugambi wayo mubisha wo gutsemba Abatutsi mu duce tumwe tw’Igihugu. Iyi nyandiko iragaragaza hamwe mu hantu hiciwe Abatutsi tariki ya 01 Gicurasi mu 1994.
1. Abatutsi biciwe ku musozi wa Karama, Nyanza
Uwo musozi wari uherereye mucyahoze ari Perefegitura ya Butare, Komini Ntyazo, Segiteri ya Karama ukaba warakoraga ku maselire ya Kankima na Karuyumbu, ubu ni mu Karere ka Nyanza, Umurenge wa Ntyazo, Akagali ka Cyotamakara.
Ku wa 18/04/1994 mu gihe Abatutsi bari bagiye ku marondo basanze abari batuye muri serire ya Kankima, muri segiteri ya Karama bagiye muri segiteri ya Gatonde naho muri serire ya Karuyumbu bagiye muri segiteri ya Gisasa na Ruyenzi ngo byari bimeze nko kubagambanira no kujya gutegura ibitero byo gutera Karama kuko yari ituwe n’Abatutsi benshi cyane n’impunzi nyinshi z’Abatutsi bari baturutse mu bice bitandukanye barimo n’abari baje mu miryango yabo. Abatutsi bari bagiye ku marondo basubiye mu ngo zabo basanze imiryango yabo yahungiye ku musozi wa Karama kubera ubwoba ibyo byatumye nabo babasanga muri iryo joro.
Mbere y’uko bahunga, hari haratangiye gukorwa inama nyinshi zo gutegura ubwicanyi zabereye kuri Komini ya Ntyazo n’i Migina i Nyamure. Bahunze kandi kubera ko mbere yo ku wa 18/04/1994, hari Abatutsi bari batangiye gutwikirwa no kwicwa muri segiteri zahanaga imbibi na Karama nka segiteri Gatonde na Gisasa.
Ku wa 18/04/1994, hari benshi bashakaga guhungira mu gihugu cy’Uburundi banyuze i Kibilizi bagana ku cyambu cya Mpanda ku mugezi w’Akanyaru ariko bageze i Kibilizi basubijwe inyuma ku gahato na Hitimana Ephron wari Konseye wa Segiteri ya Kibilizi afatanyije n’Interahamwe ndetse abenshi babambuye ibyo bari bitwaje. Abatutsi benshi bakomeje kuhahungira ku mataliki ya 19, 20 na 21 Mata 1994 bari baturutse muri Komini ya Ntyazo muri segiteri 13 zose cyane cyane muri segiteri za Karama, Cyimvuzi na Gatonde.
Bavuye kandi muri Komini Muyira, Rusatira, Ruhashya, Maraba, Nyabisindu muri peregitura ya Butare na Komini Kigoma na Ntongwe zo muri perefegitura ya Gitarama n’ahandi. Abagore, abana n’abantu bakuze (abakecuru n’abasaza) bashyirwaga mu mazu y’abatutsi bari batuye munsi y’umusozi wa Karama ariko amazu yari makeya cyane ugereranyije n’umubare w’abari bayakeneye.
Ku wa 20/04/1994, haje igitero gikomeye cyari kigizwe n’abajandarume bari bavuye i Nyanza bitwaje imbunda, genenade n’ibindi bikoresho bya gisirikare. Bari bayobowe na Hategekimana Philippe alias BIGUMA wari wungirije umuyobozi wa jandarumori. Baje mu modoka ya DAIHATSU y’uwitwa RUTAYISIRE wari wiciwe i Nyanza bigabiza imodoka ye. Bazanye n’Interahamwe z’i Karama na Gatonde zari zitwaje intwaro gakondo ariko Abatutsi barabatangiriye ntibagera neza ku musozi wa Karama bagerageza kwirwanaho bakoresheje amabuye n’imiheto ndetse uwo munsi Abatutsi bishe Interahamwe y’i Karama yitwa Karemera Fiston bakomeretsa n’abandi ndetse batwitse n’imodoka yabo bakoresheje ikibiriti irashya irakongoka. Igitero cyasubiye inyuma ariko bari bagiye kwisuganya kuko uwo munsi nyuma ya saa sita igitero cyaragarutse ari benshi cyane bitwaje intwaro za gisirikare n’iza gakondo ndetse baje kwica Abatutsi batatu barimo Bikinga Maurice, Gahamanyi Augustin na Ntakirutimana ndetse bakomerekeje cyane Rurangirwa Aimable waje gupfa bukeye.
Kuva ku italiki ya 21 kugeza 23 Mata 1994, ibitero byakomeje kuza ariko byabaga bigizwe n’interahamwe n’abaturage basanzwe bakoreshaga intwaro gakondo gusa. Abatutsi nabo bakomeje kwirwanaho bakabasubiza inyuma ntibabashe kugera neza ku musozi wa Karama. Ku itariki ya 24/04/1994, nta bitero byaje ariko uwo munsi abatutsi bari bahungiye ku musozi wa Karama bakoze igikorwa cy’ubutwari budasanzwe bajya gutabara abandi batutsi bicirwaga ku musozi wa Rwezamenyo wari mu minota hafi makumyabiri ugenze n’amaguru. Basanze abenshi bamaze kwicwa ariko kandi bafatanyije n’abo bahasanze kwirwanaho babasha gusubiza inyuma ibitero ndetse barokora benshi bahise bajyana i Karama barimo n’inkomere.
Kuva ku itariki ya 25 kugeza 29 Mata 1994, ibitero byakomeje kuza ariko byabaga bigizwe n’interahamwe n’abaturage basanzwe bakoreshaga intwaro gakondo gusa nta mbunda ibyo byatumaga Abatutsi bakomeza gusubiza inyuma ibyo bitero.
Ku itariki ya 30 Mata 1994, haje igitero gikomeye cyane cyahitanye abatutsi 12 ariko nabo birwanyeho cyane bicamo OPJ wa Komini Ntyazo witwaga Muganza Joseph wari umuhungu wa Nzaramba Athanase wigeze kuba Burugumesitiri wa Komini Ntyazo akaba ari nawe wari perezida wa MRND muri Komini muri icyo gihe. Ibyo bitero byari biyobowe na Ndahimana Matayo ubwe wari ufite imbunda akaba ari nawe waje kuba Burugumesitri wa Komini Ntyazo asimbuye Nyagasaza Narcissse wishwe muri Jenoside ku wa 23/04/1994 kubera ko yari Umututsi.
Ndahimana Matayo niwe wagiye guhuruza abapolisi n’abajandarume kuri Komini Ntyazo bakaba barajyanye kugaba ibitero ku batutsi. Bafatanyije n’uwari umuyobozi wa polisi muri komini witwa Munyaneza Viateur, umupolisi witwa Ngirabatware Godefrey, Gatera Adalbert wahoze ari umupolisi akaba ari nawe wari Konseye wa segiteri Bugari. Hari kandi Muganza Joseph wari OPJ wa komine akaba yarishwe n’abirwanagaho. Hari n’interahamwe n’impunzi z’abarundi zari mu nkambi ya Ngoma muri segiteri ya Bugari.
Ku italiki ya 01Gicurasi 1994, bagoswe n’igitero gikomeye cyari kigamije kubatsemba bose ndetse bafunze amayira yose yaganaga ku musozi wa Karama mu rwego rwo kubabuza guhunga. Abatutsi bwirwanyeho umwanya muto kubera ubwinshi bw’amasasu n’imbaraga z’abicanyi. Abicanyi barazamutse babakubira ku musozi batangira kubarasa, kubatera gerenade no kubicisha intwaro gakondo ndetse n’abageragezaga guhunga bicirwaga aho babategeye munsi y’umusozi. Babishe mu gihe cy’amasaha arenga ane nabwo bahagaritswe n’imvura. Nyuma yo kubica batwaye inka zabo n’ayandi matungo magufi, basahuye n’ibindi bikoresho bitandukanye no kubacuza imyenda.
Bishwe n’abajandarume benshi bari baturutse kuri superefegitura ya Nyabisindu bayobowe na Hategekimana Philippe alias BIGUMA wari adjudant chef akaba yari yungirije umuyobozi wa jandarumori. By’umwihariko kuwa 23/04/1994 niwe wagiye gufata Burugumesitiri wa komine Ntyazo Nyagasaza Narcisse ubwo yashakaga guhungira i Burundi. Yamujyanye i Nyanza akaba ariho ubwe yamwiciye. Yahungiye mu Bufaransa ariko ubu yarafashwe akaba yaratangiye gukorwaho iperereza muri icyo gihugu. Haje kandi abasirikare bari baturutse muri Ecole des Sous-Officiers (ESO) i Butare. Ibyo bitero byarimo kandi Ndahimana Matayo akaba ariwe waje kuba Burugumesitri wa komine Ntyazo asimbuye Nyagasaza Narcissse wishwe muri Jenoside kubera ko yari umututsi.
Ndahimana Matayo ubusanzwe yari umuyobozi w’ikigo nderabuzima cya Nyamure. Bafatanyije n’uwari umuyobozi wa polisi muri Komini Ntyazo witwa Munyaneza Viateur, umupolisi witwa Ngirabatware Godefrey ubu afungiye muri gereza ya Nyanza i Mpanga, Gatera Adalbert wari konseye wa segiteri Bugari wahoze ari umupolisi, Bizimana Nicodeme wari konseye wa segiteri Ntyazo, Ngendahimana wari Konseye wa Gisasa, Nzaramba Athanase wigeze kuba Burugumesitiri wa Komine Ntyazo akaba ari nawe wari perezida wa MRND mu gihe cya Jenoside.
Hari kandi n’interahamwe nyinshi cyane n’impunzi z’abarundi zari mu nkambi ya Ngoma muri segiteri ya Bugari. Bamwe mu nterahamwe harimo Twagiramungu Zakayo wari umwarimu ku ishuri ribanza rya Nyamure, Erikani wari umwarimu ku ishuri ribanza rya Gisasa na Sinzinkayo Sosthene wari utuye ku Ruyenzi. Nyuma yaho kuwa 04/05/1994, ibitero byongeye kugaruka guhiga bakeya bari barokotse. Byari bigizwe n’abajandarume, abapolisi n’interahamwe. Basanze Abatutsi bakeya bongeye kwiyegeranya ariko bongeye kubica bakoresheje imbunda n’intwaro gakondo.
Bakeya barokotse bahungiye mu ishyamba n’ibihuru byari hafi. Muri rusange ku musozi wa Karama hiciwe abatutsi barenga 30.000, imirambo yabo bayisize ku gasozi kubera ko yari myinshi cyane abandi babashyize mu miringoti.
2. Abatutsi biciwe kuri kiriziya ya Nyundo no mu nkengero zayo
Kuva mu mwaka wa 1990 kugeza mata 1994, abatutsi bo mu gace ka Nyundo ntibongeye guhumeka bamwe barafashwe bafungwa mu byitso. Mu 1991 abatutsi bari batuye ahahoze ari muri Komine Kanama batangiye gutotezwa nyuma baje guhungira ku Iseminari nto ya Nyundo no mu kigo cy’Abafurere bitwaga Freres de l’Instruction Chretienne. Mu 1992 bakomeje kwiyongera, Musenyeri wa Diyosezi ya Nyundo Karibushi Wenceslas yakiriye abagogwe benshi arabacumbikira abamarana imyaka3 kuko kugeza mu 1994 yari akibana na bo. Hagati aho ariko hari abari baratwikiwe amazu, abandi barasenyewe, inka zabo baraziriye bimaze guhosha basubira ku matongo Musenyeri abafasha kongera kubaka.
Mu 1994, Jenoside yakorewe Abatutsi itangiye ku itariki ya 07 mata bamwe bahungiye mu Iseminari ntoya ya Nyundo babishe uwo munsi. Abaharokotse bahise basanga abandi kuri Diyosezi ku itariki ya 08/04 birirwa barwana n’interahamwe bakoresheje amabuye n’ibimene by’amategura.
Ku wa 09/04/1994 mu gitondo Perefe wa Perefegitura ya Gisenyi Dr Zirimwabagabo Charles yaraje atwara abihaye Imana b’abanyamahanga bari bahari, amaze kubajyana ni bwo Col. Nsengiyumva Anatole yaje abaza abo batutsi ngo “Ese ko mufite umujinya murashaka kurwana?” Padiri Fabiyani aramubwira ati “Ese Nyakubahwa twarwanisha iki urabona hari intwaro dufite”? Ubwo ni bwo ibitero byahise biza byinjira mu Kiliziya, harimo abasirikare n’abajandarume bafite imbunda, za gerenade n’intwaro gakondo bica Abatutsi bari mu Kiliziya n’abihayimana b’Abatutsi bari bahari barimo Padiri Aloys NZARAMBA, Padiri Ferdinand KAREKEZI, Padiri Callixte KALISA, Padiri Adrien NZANANA, Padiri Edouard GAKWANDI na Padiri Clement KANYABUSOZO.
Hari n’Ababikira barimo Mama Yuliana, Mama Giovani, Mama Vianney, Mama Laetitia, Mama Candida n’abandi. Abarokotse icyo gitero, bagumye aho kuko ntibari kubona aho baca ngo bahungire ahandi kuko kuva mu 1991 bahaba ari impunzi babaga barinzwe n’abajandarume.
Ku itariki ya 01/05/1994 ni bwo na bo bishwe nyamara bari batangiye kugira icyizere cyo kubaho kuko CICR yari isigaye iza ikabaganiriza ishaka n’uburyo bwo kuzabambutsa bakabajyana i Goma. Mbere y’uko ubu bwicanyi bwo ku itariki ya 01/Gicurasi 1994 bukorwa habanje ubukangurambaga bwakozwe n’interahamwe zisaba abari bihishe hirya no hino mu bihuru, mu mazu n’ahandi ngo baze basange abandi ku Nyundo ku buryo bagiye bahajya buhoro buhoro bari bamaze kuba benshi. Hari n’abari baraje baturutse za Kivumu muri Nyamyumba n’ahandi.
Kuwa 27/04/1994 nibwo CICR yari yazanye ibyo kurya abari barasigaye mu bwihisho bose na bo baza kubifata bibwira ko byarangiye. Igihe cyose abari barize bashakaga gusobanurira abo bazungu mu ndimi z’amahanga iby’akababaro kabo Perefe ZIRIMWABAGABO Charles yahitaga abaka ijambo kuko yabaga yazanye na CICR.
Ku itariki ya 01/05/1994, nko mu masaha ya saa kumi z’umugoroba ni bwo igitero cyaje kirimo interahamwe zari zivuye muri Nyabihu na za Kibirira zirimo abitwaga Abanyakiganda zuzuye imodoka za Daihatsu 2 zari iz’Uruganda rw’Icyayi rwa Nyabihu. Harimo kandi n’interahamwe z’aho hafi muri Muhira, Mahoko, Rubumbati n’ahandi. Ubwo bwicanyi bwakozwe mu rwego rwo gutanguranwa kugira ngo CICR itaza kubatwara batarabica.
Umuntu wa mbere warashwe muri uwo mugoroba ni umugabo w’umugogwe witwaga SERUSHYANA bakundaga kwita Konseye wari umuyobozi w’izo mpunzi.
Muri uwo mugoroba hishwe nk’abantu bagera ku 1000. Abarokotse ubwo bwicanyi ni abantu bari abasore bashoboye gusimbuka bakirukira mu bihuru mu nkengero za Diyosezi na bo bakaza kubahigisha imbwa muri iryo joro. Abandi ni abasizwe mu Kiliziya bari mu mirambo na bo bakaza kuvamo nijoro kuko abicanyi bose n’abanjarume bari bahamaze imyaka bari bamaze kugenda.
Muri rusange ubwicanyi bwakorewe abatutsi ku Nyundo bwakozwe n’Abasirikare bo muri Gisenyi ndetse n’Abajandarume babaga ku Nyundo, Interahamwe n’impuzamugambi za CDR. Bishwe hakoreshejwe za gerenade zaterwaga mu Kiliziya ndetse n’intwaro gakondo.
Abigaragaje cyane mu bwicanyi bwakorewe Abatutsi ku Nyundo:
Perefe ZIRIMWABAGABO Charles wa Perefegitura ya Gisenyi; Col. NSENGIYUMVA Anatoli; Major BIGANIRO wayoboraga Abajandarume muri Gisenyi; Lt BIZUMUREMYI Rutuku; S/Lt DUSABEYEZU Eustache; NZABONIMPA Marius wari Burugumesitiri wa Komine Kanama; NKUNDABANYANGA Fidel wari umuganga; KABILIGI Stanislas wari Konseye wa Segiteri Muhira; MPOZEMBIZI Marc wari Burugumesitiri wa Komine Rubavu; Padiri NTURIYE Edouard alias Simba n’abandi
Umusozo
Ubwicanyi bwibasiye Abatutsi bwarakomeje mu duce tumwe tw’Igihugu, bukorwa kimwe, ni ukuvuga ko uwitwa Umututsi wese yishwe, abenshi bishwe bahunga. Kuri iyi tariki abenshi biciwe mu nyubako z’ubuyobozi, Komini, no mu nsengero kuko abantu bibeshyaga ko bashobora kuharokokera.
Dr Bizimana Jean Damascene
Umunyamabanga Nshingwabikorwa
Komisiyo y’Igihugu yo kurwanya Jenoside, CNLG
Tariki 13 Kamena 1994, umunyamakuru wa France Inter yavuze uburyo Bagosora yatanze i Nyarubuye
Jun 13, 2020 Soma inkuru
Tariki 6 Kamena 1994: Guverinoma yemeje ko intwaro yatumije zigiye kuyigeraho.
Jun 06, 2020 Soma inkuru
Tariki 2 Kamena 1994: Ingabo za FPR Inkotanyi zarokoye abatutsi bari mu nkambi ya Kabgayi.
Jun 02, 2020 Soma inkuru
Kuvana impunzi muri Milles Collines n'urupfu rwa Cpt Mbaye Diagne wo muri MINUAR.
May 30, 2020 Soma inkuru
Tariki 25 Gicurasi 1994: Umunyamabanga Mukuru wa Loni Boutros Boutros Ghali yemeje ko mu Rwanda hari ...
May 27, 2020 Soma inkuru
Tariki 22 Mata 1994: Ingabo za RPA zafashe Ikibuga cy'Indege cya Kanombe
May 22, 2020 Soma inkuru


text:
Kenshi usanga abavandimwe bafitanye umubano mwiza ariko hari ubwo usanga uyu mubano urenze uw’ubuvandimwe maze hakazamo no kuba inshuti magara. “Ni Nyampinga” twasuye Yvan uzwi ku izina rya Buravan nk’umuhanzi, akaba ari inshuti magara ya mushiki we Raissa. Baduhaye ubuhamya bw’icyo ubucuti bwabo bubamariye, kiza kiyongera ku mubano mwiza uranga abavandimwe.
Yvan, umuhanzi uzwi ku izina rya Buravan. We na mushiki we na bo bafitanye ubucuti, dore ko tujya kubaganiriza twasanze Yvan ari gukinisha bishywa be mu rugo rwa mushiki we Raissa. Raissa ni mukuru kuri Yvan nyamara bombi bagirana inama kandi bakanidagadura. “Yvan ku myaka 14 yatangiye kujya mu muziki, mbona ni ngombwa ko muganiriza ku buryo bitagomba kumusubiza inyuma mu masomo.” Raissa yatubwiye ko kwereka Yvan ko bari kumwe ndetse ko amushyigikiye mu muziki byabaye imbarutso y’ubucuti bwabo bukomeye. Abisobanura agira ati: “Kuva ubwo twatangiye kuba inshuti, agakunda kungisha inama, ku buryo nabaga nzi gahunda ze zose. Gusa na we angira inama inshuro nyinshi cyane.” Raissa yongeyeho ati: “Yvan ni umujyanama wange mwiza.”
Yvan na we yabwiye “Ni Nyampinga” ko yishimira ubucuti bwabo, yemeza ko Raissa ari mu bantu ba mbere agisha inama mu bijyanye n’umuziki kandi akamuha inama zimwubaka. Mu kuzirikana no kwishimira ubucuti bwe n’umuvandimwe we Raissa, Yvan yashoje amuririmbira akaririmbo maze Raissa amarira y’ibyishimo azenga mu maso.
Umubano mwiza hagati y’abavandimwe ni inkingi y’ibyishimo no gufashanya kugera kuri byinshi.


text:
Ubusanzwe abemera ibyanditswe bavuga ko umugore yaremewe umugabo atari ukuba uhamwe gusa ahubwo no kororoka bakuzura isi.
Ibyo
kororoka rero binyura mu gutera inda umugore akazabyara umwana. Bivugwa
ko urugendo rwo gutwita no kubyara ku bagore rubamo ibigoye byinshi dore ko ngo
ari na kimwe mu bihano Imana yahaye abagore ubwo barengaga ku itegeko ryo
kutarya urubuto muri Eden.
Abagabo bamwe rero bakunda kuryamana n’abagore babo bagashaka no kubikomeza mu gihe batwite inda nkuru. Dore impamvu udakwiye kurarana n’umugore utwite.
1. Kumuha ubwisanzure buhagije
Ubundi uko inda y’umugore utwite igenda ikura mu mezi, ni nako ibice bye by’umubiri bigenda byiyongera kabone n’ubwo yaba asanzwe atarya. Ibi bice rero hari ubwo byiyongera bikaba ngombwa ko ubona uburiri mutakibukwirwaho mwembi. Ushobora no kubona mubukwirwaho ariko umugore akumva arasatiwe cyane ku buryo atabona ubwiyaguriro dore ko aba akeneye umwanya wo kwihindukizamo kenshi uko umwana nawe agenda akina munda. Biba ngombwa rero ko umwimukira ukamuha umwanya uhagije.
2. Kwemerera umwana gukina yisanzuye
Hari ubwo muba mufite uburiri buto ku buryo iyo musinziriye mwisanga mwabyiganye bikabuza umwana amahirwe yo gukina yisanzuye kandi bishobora no kumuviramo urupfu. Umwana wanyu akeneye umwanya uhagije kugira ngo akine neza bimufashe no gukura vuba kandi neza. Birashoboka ko wakoresha uburyamo buhagije ku buryo mwembi musa nk’abaryamye ukubiri mugaha umana uri gukura ubwisanzure.
3. Kumurinda
Iyo umugabo n’umugore bataryamye ku buriri bumwe, umugabo yumva vuba kurusha iyo baryamanye. Iyo muri hamwe buri wese yumva ko ibintu bimeze neza, agasinzira cyane ariko iyo mutari hamwe wumva vuba n’iyo yakorora uhita wihutira kureba ko ameze neza. Iki gihe uba usa n’usinziriye ijisho rimwe irindi rireba. Ni bwo rero wumva ko umurindiye umutekano we n’umwana atwite.
4. Kutamukubaganya
Bijya bibaho ko mumara igihe kirekire n’uwo mwashakanye muryamye ukaza gukumbura kumukoraho ukaba wamurambikaho akaboko bitunguranye. Gutwita rero Bizana impinduka ku buryo ushobora kwisanga uko kuboko gutunguranye kumushyize mu bindi bibazo. Iyo mutararanye bigufasha kwitwararika izo mpinduka zirimo n’izo utamenye.
5. Bituma umubera aho atari
Iyo mutari kumwe cyane wirema mo umutima wo kumufasha, iyo aremerewe ukishakamo uko umufasha kugira ngo azabyare neza.
Src: news.phxfeeds


text:
Ubu iyi pariki ibarizwamo inyamaswa eshanu zikomeye muri Afurika arizo Intare, Inzovu, Imbogo, Inkura n’Ingwe.
Muri iri shyamba uretse Intare yubahwa nk’Umwami w’Ishyamba, indi nyamaswa y’igitinyiro ni Inzovu, inagira umutima uzirikana ku buryo bukomeye, ari nayo nyamaswa itajya ipfa kwisukirwa.
Harimo n’Inkura nk’inyamaswa iheruka kuzanwa mu Rwanda vuba, abakurikiranira hafi iby’inyamaswa bahamya ko yiyemera nk’igisimba gifite imbaraga zihagije n’ihembe rikomeye, ku buryo nta cyayihagarika.
Umwe aheruka kubwira IGIHE ati “Yumva byanga bikunda niba hari ikintu ibonye cyamaze kuyisatira, igomba gukoresha za mbaraga kugira ngo igikure imbere. Ishobora gukubita n’igiti cyangwa indi nyamaswa.”
“Ikindi kizwi kuri yo ntabwo ireba neza, ikoresha guhumurirwa no kumva cyane, ireba ari uko ibona ikintu gitambuka. Ikintu gihagaze ntabwo iba ikibona. Uramutse ucunze ukareba nk’umuyaga, niba uri kukuvaho uyiganaho uba uri hafi n’urupfu, ihita ikumva ako kanya.”
"Na none iyo ikintu kigenda ikibona vuba, ariko uhise uhagarara cyangwa ukaryama, ishobora no kukunyuraho.” Iyi nyamaswa nta nubwo ibana n’izindi, ahubwo iba yonyine kuko zakwicana.
Mu nyamaswa ziri muri iyi Pariki habamo n’Isatura, yo ni inyamaswa ifatwa nk’idatekereza cyane, ku buryo ishobora kumva urusaku rw’imodoka igaturumbuka iyinyura imbere ku buryo yanayigonga.
Mu mazi ho umwami ni Imvubu, ku buryo ibindi binyabuzima biyibererekera, bitayitinyiye ubunini bwayo gusa, ahubwo n’iryinyo ryayo rinini kandi rikomeye.
Pariki y’Akagera kandi ni ahantu hakunze gusurwa cyane, aho umuntu abasha kwibonera ndetse akamenya nk’inyamaswa yitwa Indonyi ifite ububasha bwo kwishariririza mu gihe yikanze, bigatuma n’inyamaswa yayica itabasha kuyirya, cyangwa se ko Imparage ifite umugeri w’inyuma uremereye, ku buryo n’iyo Intare iyisukiriye ishaka kuyica ikayitera wa mugeri iba itakiharenze.
Inyamaswa muri Pariki y’Igihugu y’Akagera kandi zikomeje kwiyongera, aho ubuyobozi bwayo buheruka gutangaza ko Intare zimaze kuba 37 kuva muri 2015, ubwo zagarurwaga mu Rwanda.
Amafoto: Niyonzima Moïse


text:
Ku wa gatatu w’icyumweru cya 8 gisanzwe-B,
30 GICURASI 2012
AMASOMO: 1º. 1 Pet 1, 18-25
2º. Mk 10, 32-45
Ushaka kuba mukuru ajye yigira umugaragu
Ababatijwe mu izina ry’Imana Data na Mwana na Roho Mutagatifu, twitwa ABA-KRISTU. Ni ukuvuga ko uwo dukurikiza mu buzima bwacu ari YEZU KRISTU. Uburyo yabayeho turabuzi kuko ntiduhwema kubuzirikanaho. Imyaka irashira indi igataha, abapadiri bigisha kumenya gukurikira no gukurikiza YEZU KRISTU. Nta yindi nzira izatugeza mu ijuru. Nta rundi rugero Kiliziya yereka abayoboke: twese- abakuru n’abato, abayobozi n’abayoborwa-ni YEZU KRISTU dushaka kugenderaho mu buzima bwacu bwa buri munsi. Ni We Nyagasani nk’uko Roho Mutagatifu atubwiriza guhamya. Amasomo y’uyu munsi, nta kindi agamije kutwibutsa kitari ukwivugurura mu myumvire dufite mu nzira twahisemo yo kuba abakristu. Ese dushingiye ku bintu bizashanguka? Oya! Petero yatumaze amazeze, agira ati: “…muzi y’uko atari ibintu bishanguka nka zahabu cyangwa feza byabarokoye mu migenzereze mibi mwarazwe n’abakurambere banyu; ahubwo ko mwarokowe n’amaraso y’agaciro gakomeye ya KRISTU, nk’ay’intama itagira inenge cyangwa ubwandure”. YEZU na we, yagaragarije bene Zebedeyi ko atari ikuzo ryo ku isi bakwiye guharanira. Koko rero ashaka kumvisha ko Ingoma ye, Ubwami bwe, budashobora kwitiranywa n’ingoma zo ku isi zirangwa n’igitugu no kwikanyiza: “Muzi ko abahawe kugenga amahanga, bayagenga uko bashatse, kandi ko abatware bayo bayategekesha agahato. Kuri mwebwe rero si ko bimeze. Ahubwo ushaka kuba mukuru muri mwe, ajye yigira umugaragu wanyu, maze ushaka kuba uwa mbere, yihindure umucakara wa bose”.
Ikibazo gikomereye Kiliziya, ni uko abayigize dukunze gutwarwa n’imigenzereze ya runturuntu maze ibyo gusobanura ubuzima bwa YEZU tukabikorana ubuhanga bw’isi gusa. Iyo Musenyeri yigize umunyacyubahiro wo mu rwego rwo hejuru, iyo Padiri yigize ikigirwamana, ibintu biba byacitse! Ikibazo cy’ingutu, ni uko tuvuga ariko kwemera kurebera kuri YEZU tukabyangira. Umukristu wese uvuga YEZU ariko akanyuranya na We (nkana) mu mico no mu myifatire, nta rugero rwiza ashobora gutanga. Ahubwo akenshi atuma abamuzi barushaho kuzinukwa no gusebya iby’Imana. Turamenye rero, tuzirikane bihagije amasomo ya none. Ni twe abwira. Si abandi bantu ba kera cyangwa b’ahandi hantu. Ni twebwe uyu munsi tubwirwa. Ni twe dushobora gukurikira YEZU, kumukurikiza no kumwemeza muri rubanda. Tuzabishobora nitwirinda kwishyira hejuru. Nitumenya guca bugufi no kumvira Ijambo ry’uwiyoroheje kugera ku musaraba, tuzashobora kubwira bose ibyiza YEZU yadukoreye. Tuzashobora kuba abahamya be batabeshyabeshya. Iyo rero umuntu yitwa ko ahagarara imbere y’abandi ashinzwe kubayobora mu by’ubukristu, agomba kwitonda by’umwihariko. Burya muri rusange haracyari benshi bakiri mu bujiji, batazi ko uwo tureba mbere na mbere ari YEZU KRISTU. Hari benshi banga iby’ubukristu bitewe n’intege nke z’abasaseridoti runaka bazi. Wowe usoma iyi nyigisho, ndakwinginze, mu izina ry’Imana Data Ushoborabyose, ntukarangazwe n’imitego sebyaha ashandikira abahamagariwe mbere y’abandi guhara magara yabo kubera Inkuru Nziza. Banza utekereze ku ntege nkeya zawe maze wibuke ko na Padiri ari mu isi kandi yambaye umubiri. Irinde kumuyobya. Irinde kuyobywa na we. Rebera byose kuri KRISTU. Uzarushaho kudusabira no kudufasha uko ushoboye. Niba usoma iyi nyigisho uri Padiri cyangwa uri mu nzira igana ubusaseridoti, ihatire kuzirikana ko washyiriweho kuba umuhamya w’Umutsindo wa YEZU KRISTU. Zirikana ko, niba umukunda kuruta byose, azagusangiza buri munsi umutsindo we. Ba maso umenye ko ari wowe ushakishwa na sebyaha mbere y’abandi bose. Ese wari uzi ko uramutse uguye, sebyaha yakwishima kuko hari abandi b’umutima woroheje bazahitandwa n’ukuzindara kwawe? Iyo mu ishyamba igiti kinini kirandutse gihitana ubuti buto bwinshi bugikikije. Ni uko ibintu biteye. Twumvire YEZU KRISTU uduhamagarira kwemera kunywera ku nkongoro yanywereyeho. Tureke inkongoro z’ibyubahiro n’amakuzo. Tureke kwishyira mu rwego rwo hejuru kandi uwaduhamagaye yarabayeho mu bwizige. Tureke gushaka amakuzo no kuba abaryohe by’iyi si.
Uyu munsi dusabire abayoboke ba KRISTU bari mu bigeragezo bitagira ingano. Dusabire abasaseridoti kuba abagabo mu muhamagaro bihitiyemo nta gahato. Dusabire abantu batsikamiwe n’abanyagitugu hirya no hino ku isi. Dusabire abiyumvamo ubukristu koko, cyane cyane abayobozi ba Kiliziya, guhora batanga ijambo rihumuriza, ryomora kandi rikiza abafite umutima watsikamiwe.
BIKIRA MARIYA ADUHAKIRWE
YEZU KRISTU ASINGIZWE ITEKA MU MITIMA YACU.
Padiri Sipriyani BIZIMANA


text:
KU WA 5 W’ICYA 14 GISANZWE A, 10/07/2020
Amasomo: Hoz 14, 2-10; Zab 50 (49), 3-4, 8-9, 12-13, 14.17; Mt 10, 16-23
Intama mu birura
Imana Data Ushoborabyose akomeza kwifashisha abahanuzi yitorera kugira ngo bakebure umuryango wayo. Tumaze iminsi twumva ubuhanuzi bwa Hozeya. Uyu yahanuriye Abayisiraheli bo mu gice cy’amajyaruguru cyari gifite Umurwa Mukuru witwa Samariya. Yahamagariraga bose kwisubiraho bakareka ibigirwamana. Ako karere kari karabaye mahwi n’abanyamahanga bagashumurije ibigirwamana byabo. Abahanuzi bakunze gusaba abantu bose kureka ibigirwamana. Yezu we yasabye Intumwa ze kujya kwigishanya ubwitonzi mu bantu no kubabwira nta bwoba.
1.Kureka ibitambo by’amafuti
Umuhanuzi Hozeya yatumwe n’Uhoraho kubatotera kureka ibitambo baturaga imana zitari zo. Yemezaga ko ari yo nzira yagombaga gutuma bagira amahoro. Hozeya yahanuye imyaka igera ku munani kuva muri 732 kugera muri 724 mbere ya Yezu Kirisitu. Nyamara se nyuma y’imyaka itatu muri 721, Samariya ntiyahise ifatwa n’Abanyashuru igahindurwa amatongo abantu bakajyanwa bunyago i Babiloni! Iryo ni ryo ryabaye iherezo ry’ingoma yigometse kuri Uhoraho.
Kugarukira Imana biratureba twese. Nk’uko iyo Abayisiraheli bayigarukiraga ibyago bigakurwaho, ni ko n’ubu abantu nibagarukira Imana bazarindwa ibyago byinshi. N’umuntu wese kandi ku giti cye iyo yinjiranywe n’ibihe by’umwijima agacumura, ntagarukana amahoro y’umutima atiyemeje kugarukira Imana. Yego igihe cyose kuyigarukira bisaba ineza yayo n’umutima wo gukorana na yo. Igihe hazaboneka abashinzwe abandi bumva iyo nzira, igihe umuntu wese azasaba ashikamye ineza yo kugarukira Imana, amahoro yayo azasagamba.
2.Ubutumwa mu gihe ba Neroni bari ku ngoma
Kamere y’abantu iragoye muri rusange. Kwakira Inkuru Nziza birabagora. Ndetse ahubwo hariho n’abayigezwaho bakabangura amacumu bashukamirije abo Yezu atuma hirya no hino. Si ibya none gusa. Ni ukuva kuri Yezu ubwe. Ni We wamenyesheje Intumwa ze ko aho azohereza akenshi zizamera nk’intama rwagati mu birura. Ni ko byakomeje kugenda. Tuzi ukuntu abakirisitu ba mbere i Roma cyane cyane batotejwe. Tuzi uburyo Neroni n’abamusimbuye bishe rubi Aba-Kirisitu. Babagaburiye ibikoko, barababambye barabatwika, babakoreye n’ibindi bibi byinshi. Gusohoza ubutumwa aho abayoboye ibihugu barwanya ukuri n’iby’Imana, ni ukwemera kugorwa nka Yezu wababajwe cyane.
3.Amatwara aranga abo Yezu atuma mu isi
Ese muri rusange ko isi yanga iby’Imana igahora ishaka kuyobya abo Yezu yatoye, ni ayahe matwara bakwiye kwikuzamo? Yezu Kirisitu arabitomora neza: “Dore mbohereje nk’intama mu birura; murabe inyaryenge nk’inzoka, mube n’intaryarya nk’inuma. Muritondere abantu…”. Ngayo amatwara atatu y’ingenzi agomba kuranga umwogezabutumwa wese.
kuba inyaryenge. Utorerwa kujyana ubutumwa agomba kwigiramo ubwenge butuma yegera abantu agamije kubacengezamo inyigisho zibakiza zibabohora kuri Nyakibi. Mu migani imwe n’imwe batubwira inyamaswa zigira amayeri yo kumvisha abantu ibigoye. Yezu aratanga urugero rw’inzoka. Burya rero inzoka kuva kera yafashwe nk’inyamaswa y’inyaryenge. Bikekwa ko hano Yezu ayitangaho urugero azirikana amayeri yayo igihe yegereye Eva ikamurusha ubwenge akarangiza atamiye urubuto rwabujijwe akanarusangiza Adamu. Icyo gihe inzoka yabatsinze igitego cy’umutwe. Tuzirikane ko ariko bene izo nyamaswa zishushanya abantu bagaragaza iyo migirire iziganishaho. Iyo Ivanjili yandikirwa mu Rwanda, baba barakoreheje ishusho ya Bakame. Tuzi ko Bakame ari akanyamaswa k’inyaryenge n’incakura. Aboherezwa mu butumwa bagomba gusenga no kwihugura kugira ngo bunguke ubwenge bwo gutambutsa Inkuru Nziza.
Kuba intaryarya. Ubwo bwenge bukoreshwa ariko bugomba igihe cyose kuganisha ku neza y’abantu. Ujya mu butumwa arangwa n’imico y’amahoro n’ineza akaba umuziranabi nk’inuma. Iyi ifatwa nk’akanyamaswa katanduranya. Mu Rwanda twakoresha cyane ishusho y’intama dufata nk’inyamaswa itanduranya yemwe no mu bubabare iratuza. Abigisha bazaba mu isi ari nk’intama izira icyaha cyangwa inuma izira inabi.
Kwitondera abantu. N’ubwo abantu babi bazazironda intumwa, Roho Mutagatifu azaziha imbaraga zo kubitondera. Inyamaswa mbi ni umuntu! Uwa Kirisitu kenshi azababara kandi azangwa na bene wabo. Shitani yo yanga iby’Imana, ni yo ibiba urwango mu bantu. Kubona umuntu yangwa n’umuvandimwe we cyangwa umubyeyi we kubera Inkuru Nziza adashaka kwakira…Kubona umuntu ajyanwa mu nkiko na bene wabo kubera ko badashaka kumenya ukuri…Ni ishyano ryatugwiriye. Ariko hahirwa uzakomera ku Kuri no ku Nkuru Nziza kugeza ku ndunduro. Ni ko kuzarokoka iyi si yajwemo n’inabi, ikinyoma, ukwirarira no kugomera Imana. Intumwa n’abigishwa ba Yezu bamukomeyeho banyura muri ayo magorwa y’isi bagera mu bugingo bw’iteka. Ubu turabiyambaza. Agahe babaye kuri iyi si ntibagapfushije ubusa. Bakomeje kutubera urugero. Na ho abagiranabi dukomeze kubasabira guhinduka kugira ngo batazagwa mu kuzimu. Abari mu muriro barahagije! Dusabirane gutsinda.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza none, Amaliya, Amelberga, Feligisi na Filipo bahowe Imana, Rufina na Sekunda bahowe Imana, Anatoliya na Vigitoriya bahowe Imana, Biyanoro na Silivani na bo bahowe Imana, badusabire kuri Data Ushoborabyose.
Padiri Cyprien Bizimana


text:
Kuri iki cyumweru tariki 6 Ukwakira 2019 mu kigo cya Vision Jeunesss Nouvelle ho mu karere ka Rubavu habereye amarushanwa ya nyuma y'Impano Yanjye yahuje urubyiruko 9 rwatambutse ku wa gatandatu mu mukino w'ikinamico (Théatre). Mu bana 9 batambutse havuyemo batanu biyongereye ku bandi 15.
Saa mu nane n'igice (14h30) z'amanywa ni bwo amarushanwa Impano Yanjye yatangiye ahuza urubyiruko icyenda (9) rwavuye mu bandi benshi bahatanye ku munsi wo kuwa gatandatu. Mbere yo kurushanwa imbere y'akanama nkemura mpaka n'abafana bari buzuye Salle, uwarushanwaga yabanzaga guhabwa umwanya muto agakina ibyo yateguye hanyuma agahabwa insanganyamatsiko yo kugenderaho. Abarushanwaga bibandaga ku buzima busanzwe, gutanga inama zo kwirinda ibiyobyabwenge, inda zitateguwe, uko wabana neza n'inshuti zawe, indangagaciro za Kinyarwanda n'ibindi.
Nyuma y'amarushanwa INYARWANDA yaganiriye n'abana batsinze batangaza ko bizeye ibyiza ndetse no kugera ku ndoto zabo babikesha aya marushanwa Impano Yanjye. Uwizeyimana Devotha yagize "Njye amarushanwa nayamenye ku wa gatanu mpita nitegura nje gukina nsanga biroroshye na cyane ko ari ibintu nkunda cyane". Devotha yakanguriye urundi rubyiruko rugenzi rwe kudahisha impano rwifitemo ahubwo rukazishyira ku mugaragaro kuko amahirwe menshi mu buzima ava ku mpano umuntu aba yifitemo.
Batanu batsinze mu ikinamico biyongereye kuri 15 batsinze mbere mu ndirimbo no mu mbyino
Serugo David wabaye uwa kabiri we yakinnye umukino wagaragazaga ko agiye gutanga ababyeyi be kuko bakoresha urumongi ndetse bakanarucuruza. David aganira na Inyarwanda.com yavuze ko kudatanga umuntu wacuruje ibiyobyabwenge bifatwa nk'ubufatanyacyaha na cyane ko bitica we gusa ahubwo byica isi yose. Ibi byaje gushimangirwa na Nsanzubuhoro Philemon umukozi muri Vision Jeunesse Nouvelle akaba anahagarariye aya marushanwa wavuze ko izi mpano yabonye zigaragaza neza uko ejo hazaza hameze neza.
Mu ijambo rye yagize ati" Izi mpano tuzazifasha, izi mpano nazo zizagera kure, muzi benshi bageze kure bivuye ku mpano zabo gusa hano ho mwe byabasabye guhatana none mugeze ku munsi wa nyuma, havuyemo batanu ariko mwese muri abahanga kandi ejo hanyu hatanga icyizere cyiza ubu tubonye abanyempano 20 tuzategurira umwiherero mu gihe cy'ibiruhuko noneho muhabwe inyigisho mutegurirwe n'ibitaramo byanyu mwongere muhatane dukuremo umwe umwe muri buri cyiciro uko ari bitatu (3) abe ari bo baba ab'umwaka noneho tubafashe muri byose".
Abari bagize akanama nkemurampaka
Ubusanzwe amarushanwa y'Impano Yanjye ategurwa na VisionJeunesse Nouvelle ikigo kirera impano zitandukanye kikazikuza zikava ku rwego rumwe zikajya ku rundi. Kuri ubu iki kigo kiri gukoresha amarushanwa yiswe IMPANO YANJYE yabaye mu byiciro bitatu; kubyina, kuririmba no gukina ikinamico. Igice cya mbere cyayo cyarangiye kuri iki cyumweru tariki ya 6 Ukwakira 2019 kirangira habonetse abanyempano 5 biyongereye kuri 15 bavuye mu kubyina no mu kuririmba.
ANDI MAFOTO Y'UKO BYARI BIMEZE
Abamurika imideri bahawe umwanya bagaragaza impano
UMWANDITSI: Kwizera Jean de Dieu-Inyarwanda.com


text:
Igihe Renee yavukaga, nta n’umwe mu babyeyi be wari umukristo ariko bamuhitiyemo izina "Renee" risobanura "Uwavutse bwa kabiri" Iri zina ryaramunejeje cyane ariko kuko nta kibasha kurogoya umugambi w’Imana Renee yabanje kwigaragura mu byaha ariko ageze aho arakizwa avuka ubwa kabiri.
Mu buzima hari abantu biyita abakristo kuko bitwararika imbere y’amaso y’abantu ariko imbere y’Imana itababona mo gukizwa. Ibi ni byo tugiye gusobanurirwa na Rene aho agira ati.
"Mu myaka yanjye y’ubuto nari mbayeho neza. Ababyeyi banjye bari barashyingiwe byemewe n’amategeko, ntibanywaga inzoga cyangwa ngo batukane kandi bakundaga gukora. Ntitwari dufite amafaranga menshi ariko twabashaga kubona ibyo dukeneye byose mu rugo, ibyo kurya, kudukorera iminsi mikuru y’amavuko no kutwishyurira amashuri.
Igihe cyarageze numva mpindutse ukundi, numva ko ntakunzwe kimwe n’abandi mbese niyumvamo ko najugunywe nkajya numva bihora bimpangayikishije.
Ababyeyi banjye bafashe icyemezo cyo gutangira kwiga inyigisho za Bibiliya, bakitabira n’amateraniro yo mu rusengero, icyo gihe nari umunyeshuri hanyuma kubera kujyana n’ababyeyi banjye gusenga, namenye Ibyanditswe Byera nkiri muto kandi nashoboraga kuririmba indirimbo zivuga izina rya Yesu nkaruhuka.
Ariko nageze mu kigero cy’ubwangavu ntangira kubona ko hari inzira ebyiri ko ngomba guhitamo iyo ncamo hagati y’inzira y’isi n’inzira ya Kristo. Ndangije amashuri yisumbuye, nahisemo byeruye inzira y’isi kandi mu ntangiriro nibwiraga ko nahisemo neza. Nateye imbere kandi numvaga mfite umudendezo udasanzwe nkora ibyo nshaka.
Nahoraga niyita uwavutse ubwa kabiri ariko ku izina gusa kuko nakundaga kujya mu rusengero nari nzi imirongo yo muri Bibiliya, nakundaga kuvuga umurongo "Kuko bose bakoze ibyaha, ntibashyikira ubwiza bw’Imana" Abaroma 3:23 Nyamara sinitekerezagaho ngo menye ko nanjye ubwanjye ndi umunyabyaha. Imbere y’abantu nagaragaraga nk’umuntu mwiza, nageragezaga kwiyoberanya ku buryo bwose bushoboka.
Buri cyumweru nitabiraga amateraniro nk’uko ingengabihe iteguye, ariko narihishaga nkanywa inzoga. Umunsi umwe umunyeshuri wari uzi imyitwarire yanjye yarambajije ati:"Wowe nzi koko uzajya gusenga n’imyitwarire yawe? Uri umunyabyaha ukabije. Nakomeje iyo myitwarire mibi ariko ngeze aho ntwara inda mbyara umwana w’umuhungu, nahise mbona ko nahindutse umunyabyaha ngasiga Imana n’ubwo imbabazi zayo zitamvuyeho.
Nyuma y’igihe gito Nahuye n’umugabo turashakana, mugihe cyo kurambagiza yanyitagaho ku buryo bwose bushoboka nkibwira ko azankunda ibihe byose. Ariko icyantangaje ni uko tukimara gushakana yahise anjugunya atangira kumfata nabi ndetse n’uburyo yitaga ku mwana wanjye bihindukamo kumutoteza.
Mubyukuri ntibyoroshye kubabwira umubabaro nagize muri iyo myaka kuko siniyumvishaga uburyo abagabo 2 nakundaga ku isi (umugabo wanjye n’umuhungu wanjye) nibazaga impamvu anyanganye n’umwana yemeye kurera. Narababaye cyane kandi nabibwira umugabo akambwira ko mubeshyera ahubwo ntari umugore mwiza.
Byafata umwanya muremure gusobanura inzira z’Imana, ijoro rimwe nari nicaye mu cyumba ntangira kwitekerezaho nuko ndambura amaboko nsaba Imana imbabazi, nahise nsobanukirwa uburyo nagomeye Imana bikomeye. Imana yanyeretse ko nataye inzira yayo kandi ko kuba urushako rwaranshaririye bitewe no kwiyoberanya kwanjye.
Nkimara kwihana nuzuye umunezero n’urukundo ntashobora gusobanura, iyo umugabo wanjye yankoreraga ikintu kibabaje, natangiraga kumusengera, ngasaba Imana kumubabarira. Nibwo natangiye kubona ko navutse bundi bushya bihuje n’izina ryanjye (Renee). Imana yahinduye ibitekerezo byanjye bibi ntangira kugira Inyota yo gushaka Imana n’ijambo ryayo.
Igihe cyarageze umugabo wanjye arahinduka na we yemera gukizwa ubu tubanye amahoro, iki ni ikintu kitigeze kubaho mu mateka yacu ariko ku Mana byose birashoboka. Uwiteka yatubereye urutare twihishamo, ubu twishimiye umunezero w’agakiza".
Asoza ubuhamya bwe yakanguriye abantu kureka kwiyoberanya ku Mana kuko kubeshya ko ukijijwe bishobora kugukururira akaga mu buzima, ariko iyo umuntu yemeye ibyaha bye akabyaturira Imana, ni iyo kwizerwa iramubabarira.
Source: truthsaves.org
[email protected]


text:
Rulindo: Abayobozi begereye abaturage babafasha kubonera umuti ibibazo byabo
Mu gihe ukwezi kw’imiyoborere myiza gukomeje, ku itariki 6/01/2012 abayobozi ku rwego rw’akarere ka Rulindo basanze abaturage mu mirenge, babatega amatwi, maze bakemura bimwe mu bibazo byabo.
Ibibazo byose byabajijwe n’abaturage byibanze ku masambu, imitungo ndetse n’izungura, bigeraho bikabyara amakimbirane, akunda gukurura ibyaha bitandukanye bihanwa n’ amategeko.
Zimwe mu nama bagiriwe n’ abayobozi barimo umuyobozi w’akarere ka Rulindo wungirije ushinzwe imibereho myiza y’abaturage Madame Niwemwiza Emilienne, ni uko bajya bagaragaza ikibazo hakiri kare mu  rwego rwo gukumira ibyaha.
Abaturage banibukijwe ko ari inshingano zabo kugaragaza ibyaba bikirimo gukorwa, kandi bakikemurira ibibazo bitaragera mu nkiko, kuko batakaza umwanya ndetse n’amafaranga atari make kandi byashoboraga gukemurirwa hasi.
Iyi nteko rusange yari yahuriwemo n’ abaturage baturuka mu mirenge ya Rukozo, Cyungo, Kinihira na Base, aho baganirijwe n’ umushinjacyaha ukorera mu karere ka Rulindo na Gicumbi, abahagarariye ingabo na polisi mu karere n’ abandi.


text:
INYIGISHO YO MURI ADIVENTI, KU WA 5 TARIKI YA 18/12/2020
AMASOMO TUZIRIKANA (n’ibitekerezo by’Ingenzi):
Yer 23,5-8: Uhoraho ni Nyirubuzima kandi ni we butabera bwacu.
Zab 72(71),1-2,12-13,18-19: Ubutabera buzasagamba n’amahoro asesure.
Mt 1,18-24: Imana turi kumwe. Imyanzuro ifashwe n’Intungane igira ibiyiranga.
Bavandimwe, ncuti z’Imana, harabura icyumweru kimwe gusa tugahimbaza Umunsi Mukuru wa Noheli. Ijambo ry’Imana riraturarikira kuzirikana ku buntu bw’Imana bunyura mu nzira nyinshi, izizwi n’izitazwi na benshi. Kandi ubwo buntu bwigaragarije mu buryo bw’ibanze muri Jambo wigize Umuntu, abana natwe maze Imana ibana natwe muri Yezu Kristu nk’uko byari byarahanuwe.
Ni byo koko byari byarahanuwe n’abahanuzi benshi barimo na Yeremiya dukesha Isomo rya mbere, rya rindi ritwibutsa uburyo Uhoraho ari Nyirubuzima (Yer 23,7), kandi Ubutabera bwe bukaba butabamo akarengane cyangwa amanyanga ( nk’uko iryo jambo na ryo rimaze kumenyera gukoreshwa). Iyo twibukijwe ko Uhoraho ari Nyirubuzima kubera impamvu nyinshi , akaba afite ubutabera butibeshya, tuba dusabwa kumva ko ibibangamira Ubuzima n’ababangamira ubuzima baba batari mu murongo Uhoraho yatanze kandi ibyo tubona birimo urujijo n’akarengane tukaba dusabwa kubimutegeza mu isengesho no gutakamba ubutarambirwa ngo abihe umurongo ukwiye kuko abishoboye kandi akaba ari uwo kwiringirwa nk’umucamanza w’Intabera, ushobora byose kandi udashobora kotswa igitutu n’abanyabubasha mu gufata imyanzuro y’Urubanza. Ni ngombwa rero kumenya guhagarara mu ruhande Uhoraho ashaka kandi tukamwumvira kurusha abandi tukanamwisunga dufite Ukwizera kuko amasezerano ye ntajya apfuba, kandi ibye byose birangira neza. Ni byo koko mu gihe gikwiriye ubutabera buzasagamba kandi n’amahoro asesure nk’uko Zaburi yabihamije nyuma y’isomo rya mbere. Uretse no kuba ibitarimo amahoro, ukuri n’ubutabera Imana ibidutsindira mu gihe twayikomeyeho, n’Iminsi ubwayo ntibyorohera kuko burya ibibangamye bigatinda iminsi ubwayo ntijya ibigirira imbabazi.
Ubwihangane dusabwa mu gutegereza icyo Imana ikora mu minsi ikwiriye ni na bwo Yozefu, intungane yagize mu gihe yari yatunguwe no kubona umugeni we Mariya atwite mu buryo butari bwitezwe (Mt 1,18). Imyanzuro Yozefu yafashe iratangaje: Imbere y’Ikibazo kitari cyoroshye, yahisemo kubaha uwo yakekagaho amakosa yanga kumuteza urubwa. Yahisemo kumusezerera rwihishwa ngo amurinde amenyo y’abasetsi. Yahisemo kubizirikana mu isengesho yari asanzwe amenyereye kuko iyo bitaba ibyo ntaba yarasuwe n’umumalayika ngo amenye ko ari we koko. Yahisemo kumvira Malayika. Yahisemo kwakira Mariya. Yahisemo byinshi biboneye kandi byose byari birimo urukundo, ubushishozi, ukwemera n’ukumvira. Iyi migirire ine yo gukunda kugeza ku ndunduro, gushishoza, kwemera no kumvira ntishobora kubashwa n’umuntu wiyemera. Yozefu we yarabibashije kuko yari umuntu w’intungane kandi wicisha bugufi. Imana yizera bene abo ikabashoboza ibyo abikuza batabasha. Igipimo cy’ubutungane burya kinapimirwa mu myanzuro dufatira abandi.
Kuba Imana ari yo ifite mu kiganza cyayo ubuzima bwacu n’ubutabera butabera, biturinde guhangayikishwa n’ibihe bitugoye turimo kunyuramo bya Covid 19 n’ingaruka zayo usanga hari aho zongererwa ubukana n’abatubaha Imana . Kuba Yozefu intungane hari uburyo yagiye afata imyanzuro irimo ubushishozi, ubutarambirwa n’urukundo, bidutoze natwe kubigenza gutyo kandi bibere by’Umwihariko urugero n’ishuri abayobozi b’ingo muri iki gihe, zaba ari ingo zisanzwe cyangwa se izidasanzwe. (Familles et communautés). Kuba Mariya yarabyaye ku buryo butangaje bidufashe kumva kurushaho ko nta kinanira Imana (Lk 1,37) bityo tuyizere kurushaho. Dusabirane kugira ngo muri iyi Minsi ya Noheli tuzabashe kubera abandi impamvu yo kumva ko Imana ibari hafi cyane cyane aho bashoboraga kwibona nk’abatereranywe.
Nyagasani Yezu nabane namwe!
Padiri Jean Damascene HABIMANA M. ,
Paruwasi GIHARA-KABGAYI


text:
Rutsiro: Umukozi utazesa imihigo bizamugiraho ingaruka-Umuyobozi w’akarere wungirije.
Mu karere ka Rutsiro hari gusuzumwa imihigo mu mirenge yose kugirango bayihutishe kuko uturere twose twitegura kuyimurikira umukuru w’igihugu mu mezi 4 ari imbere ariko ingamba zafashwe ni uko umukozi utazesa imihigo yiyemeje azahura n’ingaruka nyinshi.
Ibi ni ibyatangajwe n’ umuyobozi w’akarere wungirije ushinzwe ubukungu Nsanzimfura Jean Damascene ubwo ku itariki 1/4/2015 we n’itsinda ayoboye basuraga umurenge wa Rusebeya akaba yasanze muri rusange ngo bageze ku ntambwe ishimishije aboneraho kubasaba kwihutisha aho basigaye inyuma kuko ngo utazabasha gukora ibyo yemereye imbere y’ubuyobozi azahura n’ingaruka.
Yagize ati†turi kwitegura kumurikira umukuru w’igihugu imihigo twesheje niyo mpamvu turi kugenzura imirenge ngo turebe aho igeze mu mihigo, mu murenge wa Rusebeya rero nasanze bageze ku ntambwe ishimishije ariko hari aho basigaye inyuma tukaba twabasabye kwikubita agashyi kuko umukozi wese utazesa imihigo azagira ingarukaâ€
Zimwe mu ngaruka yadutangarije ni nko kwirukanwa ku kazi ka Leta ndetse no kutazamurwa mu ntera mu kazi yakoraga.
Umunyamabanga nshingwabikorwa w’umurenge wa Rusebeya Ruzindana yavuze ko kuba bagenzuwe aho bageze mu mihigo ari byiza kuko bigiye gutuma bikubita agashyi bakazamura ahakiri hasi aho yagize ati†kuba twasuwe n’akarere ngo barebe aho tugeze mu mihigo ni byiza kuko basanze hari aho tugeze ariko n’aho tukiri inyuma bigiye gutuma twihuta mu kuhazamuraâ€
Umukozi ushobora kuzagira ingaruka ni utazabasha nibura kugeza ku manota 70 ku ijana.
Muri uyu murenge ibikorwa bitaragera ku rwego rushimishije ni mu buhinzi aho igihingwa cy’ingano aho bagombaga guhinga hegitari 700 ubu hakaba hamaze guhingwa hegitari 300 gusa ndetse no mu bworozi aho gutera intanga bitagezweho nk’uko byari byitezwe,igikorwa cyo kugenzura imihigo mu mirenge kizarangira kuwa mbere tariki ya 06 Mata 2015 mu gihe cyari cyatangiye kuwa gatanu tariki ya 27 Werurwe 2015.


text:
Ku cya 17 Gisanzwe C, 28 Nyakanga 2019
Amasomo: Intg 18, 20-32; Zab 138 (137), 1-2a-b-3, 6-8; Kol 2, 12-14; Lk 11, 1-13
Ibya Sodoma ntawe utabizi. Isomo rya mbere ritwibukije ukuntu Sodoma iyo yari yarahindanyijwe n’ibyaha. Nta mushishozi waharangwaga. Induru yabaye ndende muri Sodoma na Gomora. Ibyaha byaho byari bikabije. Nta maherezo yandi usibye kurimbuka. Mbere y’irimbuka ariko Aburahamu yaratakambye. Yari afitiye impuhwe abantu b’intungane baba batuyeyo. Ni akaga kubona intungane zarimbukana n’abagome bo ba nyirabayazana b’ibyago. Nk’uko Aburahamu yabisabye, iyo haboneka intungane mirongo itanu, Sodoma iba yararokotse. Yemwe n’iyo intungane zigera ku icumi gusa, Sodoma yari kudundaguzaho kabiri. Birazwi, n’abantu icumi b’intungane ntibahabonetse. Sodoma yarinze irimbuka rwose. Cyakora abantu bane bonyine (Loti n’umugore we n’abakobwa babo babiri) ni bo bavanywe mu nkongi yakomboye Sodoma. Twumve ko iyo haboneka nibura abantu icumi, umugi uba wararokotse. Kubona umugi mugari uburamo n’abantu icumi koko!
Dukuyemo irihe somo? Ese mu migi yacu twasangamo intungane zihagije nka mirongo itanu? Ese aho n’icumi baboneka? Tubitekerezeho cyane…Ese ahubwo dufite ishyaka ryo guharanira kuba muri abo mbarwa bahaboneka? Ese uko ibintu byifashe, intungane zizava he? Izo zatuma abantu barokoka, zizaturuka he? Muri rusange iyi si agenda yitarura iby’Imana ikabitera umugongo ikadukana amategeko arwanya ay’Imana, iragana he? Aho si ku irimbuka aka Sodoma? Bitinde bitebuke ikibi ntikizatsinda. Kizisararanga by’igihe gito ariko Sekibi izatsindwa ruhenu. Akenshi duta igihe muri byinshi binyuranye. Ni ngombwa gutekereza cyane.
Ubu ibitabo byandikwa ni byinshi hagamijwe kubungabunga isi n’umutungo kamere wayo. Ibidukikije byitaweho cyane. Inyamaswa muri za parike zirubashywe. Amashuri yabaye menshi mu gufasha abantu gutekereza ku mikirire y’isi! Nyamara se ni iki kizakiza mwene muntu? Ni uguharanira gutunga byinshi se? Ni ukuminuza mu gufata neza ubutaka, amashyamba n’inyamaswa se? Oya da…Dore igikwiye kwigwa tukibwiwe n’umwe mu bigishwa ba Yezu wamubajije ati: “…natwe dutoze gusenga…”. Isengesho ni ryo ryonyine ritangiza umurimo wo gukiza isi. Si ugusenga by’uburyarya. Ni ukuganira n’Imana Data Ushoborabyose. Ni ugusabana na yo. Ni ukwifuza mbere na mbere ko izina rye ryubahwa. Uwubaha Imana wese agwirizwa ingabire. Uwigize gica imbere y’Imana n’abantu, uwo nta misengere ye, nta mukiro ategereje nta n’ihirwe ry’ijuru azinjiramo. Uzamenya inzira y’isengesho no kubaha Imana n’abantu, uwo ni we uzarokoka umuyonga wa Sodoma.
Dusenge dukomeje. Uko dusenga ni ko turushaho gusabana na Yezu Kirisitu. Ni ko turonka ibyo dusaba. Umubyeyi wacu aradukunda, ntacyo twamuburana. Twe turi babi nyamara tukamenya guha abana bacu ibyo badusabye. Soko y’ubwiza bwose si we wabura guha abana be ibyo bakeneye ngo bakure. Ni yo mpamvu tutagomba kurambirwa isengesho. Ariko tujye tuvuga cyane iryo gusingiza. Na ho ibyo dusaba byo Nyagasani aturusha kubimenya. Dusabe Roho Mutagatifu aze amurikire abana be bose. Uwo Roho Mutagatifu nafungurirwa imitima, intungane zizarushaho kwiyongera. Zizarenga mirongo itanu, Sodoma zacu zihundwe ihirwe aho guhinduka umuyonga.
Yezu Kirisitu nasingizwe. Umubyeyi Bikira Mariya aduhakirwe. Abatagatifu twibuka none, Samusoni, Inosenti wa 1, Nazari, Selisi, Vigitori wa 1,Gatalina Tomasi na Melikiyoro wa Quirós, badusabire kuri Data Ushoborabyose.
Padiri Cyprien Bizimana


text:
Isoko: Gukora igikoresho kizafasha abakiriya (Voice of the Customer) Ikigo: MTN Rwandacell Ltd
1.Intego
Intego y’iki gikoresho cyitwa Voc (Voice of the Customer) kizafasha MTN Rwanda kumenya amakuru n’ibyifuzo by’abakiriya bayo aho bari hose mu gihe cyihuse.
Igikoresho gishya cya Voc (Voice of the Customer) kizafasha mu gusesengura ibibazo by'abakiriya babishyire muri porogaramu ishinzwe gukemura ibibazo by’abakiriya (Customer Experience) bayihuze n’itumanaho rigezweho.
A.Voice Of The Customer (Ijwi ry’umukiriya) izaba ifite ubushobozi bukurikira
I.Igikoresho cya Voc kizakorana n’imbuga nkoranyambaga, SMS, IVR, Stores, Voice, Mobile App hamwe na Email.
II. Gukemura ibibazo by’abakiriya no kumenya aho umukiriya aherereye
III. Kumenya uko umukiriya abona serivise zimugezwaho: kuvugana n’ababishinzwe bakamugezaho icyo yifuza ku cyigero cya 360 dogere.
IV. Gukoresha 'Profiling, Segmantation & Sampling' mu gihe cya nyacyo.
V. Gutanga raporo z’imiryango (Organization) itandukanye.
VI. Kumenya umukiriya ukeneye ubufasha n'aho aherereye byihuse.
VII. Kumenya igitera ibibazo bikunze kugaragara mu bakiriya no kubikemura vuba.
VIII. Izaba yoroshye gukoreshwa ku mbuga no muri telephone zitandukanye.
IX. Gukoreshwa ahatangirwa serivise za MTN Rwanda aho ariho hose.
B. Voc (Ijwi ry’umukiriya) rizakoreshwa aha hakurikira
Igikoresho cya Voc kizajya gikoreshwa muri porogaramu zitandukanye zirimo Unlimited Email, SMS, Survey invites na NPS. Rizakoreshwa mu ndimi 2 arizo Icyongereza n’Ikinyarwanda, rizakoreshwa no muri Excel na PDF.
C. Data Protection
Voc (Ijwi ry’umukiriya) izakoresha 'Customer Information Protection' (kurinda amakuru y'umukiriya) mu kurinda uko abakiriya bakoresha serivise zitandukanye.
Icyitonderwa: Ku bindi bisobanuro wabariza kuri MTN Rwanda mu ishami rishinzwe amasoko cyangwa ukohereza ubutumwa kuri iyi Email: procurement2.rw@mtn.com cyangwa ugahamagara kuri nimero zikurikira: (+250)788313124 na (+250)788312651
Itariki ntarengwa: 28/12/2020
Itangazo rya MTN ryo gutanga isoko


text:
Ibitekerezo ( 3 )
MURAHO MURARAKOMEYE BA BOSS URBAN BOYS KO TWUMVISE IMAZE GUSAZA WANA CYANGWA ARIYA MAJWI NTAGO YARAMEZE NEZA.IKINDI NUKO ABAHANZI BAJE BATURUTSE HANZE BOSE MUBAKORERA NEZA CYANE IBYUMA BIVUGA NEZA ARIKO ABAHANZI BACU MURABAPFOBYA CYANE MUKABAHA IBYUMA BITAVUGA KANDI AHANINI NIBO BABA BATUZANYE KUJYIRANGO TWUMVE KO HARICYO BAGEZEHO GISHYAariko mubaha ibyuma bitavuga mugikosore murakoze
amashuaho n amajwi bimeze neza kuri concert ya p square ,ariko ku launch ya urban boys birasamira,ca sonne mal mwongere recording system thank am tony from LA
Nshimishwa cyane nuburyo muduha amakuru kuko iyo umunu atabonye uko yigirayo mwebwe mubimugezaho uko byakabaye byose.mbifurije gutera imbere mubushakashatsi byanyu Imana ikomeze kubaba hafi.


text:
Nyamasheke: Imihigo myinshi imaze kugerwaho mu mezi 6 gusa arangiye
Ubuyobozi n’abakozi bose b’akarere ka Nyamasheke barishimira ibimaze kugerwaho mu gihe cy’amezi 6 y’imihigo atambutse kandi bagaharanira ko ahakiri imbaraga nke bakongezamo umurindi kugira ngo amezi atanu y’imihigo asigaye azasige bayesheje ku rugero rwiza.
Ibi byagarutsweho mu nama yahuje abakozi bose b’akarere ka Nyamasheke kuva ku rwego rw’akarere kugeza ku rw’akagari yabaye kuri uyu wa kane, tariki ya 24/01/2013.
Iyi nama yari yitabiriwe n’abakozi bose b’akarere ka Nyamasheke yari igamije kwisuzuma uko amezi 6 atambutse yagenze mu rwego rw’imihigo, Umuyobozi w’akarere ka Nyamasheke mu izina ry’abaturage yasinyanye na Perezida wa Repubulika.
Iri suzuma rije rikurikira iryabaye mu ntangiriro z’uku kwezi ryari igamije gusuzuma aho imirenge 15 igize aka karere igeze ishyira mu bikorwa imihigo yayo.
Umuyobozi w’akarere ka Nyamasheke Habyarimana Jean Baptiste yatangaje ko muri rusange imihigo y’uyu mwaka irimo gushyirwa mu bikorwa uko bikwiye ku buryo adashidikanya ko mu kwezi kwa gatanu bizaba byageze ku ntego.
Mu byagezweho hishimirwa ibikorwa by’ubuhinzi bijyanye no guhuza ubutaka ku bihingwa byatoranyijwe ndetse na gahunda yo guhunika imyaka.
Gahunda yo guteza imbere ibikorwa remezo nk’imihanda, amazi n’amashanyarazi ndetse no kubaka amashurina byo byaje ku isonga mu byishimirwa ku kigero cyo hejuru mu mihigo y’akarere ka Nyamasheke muri aya mezi atambutse.
Mu mihigo yatunzwe agatoki muri iyi nama harimo ibijyanye no gutura mu ku midugudu, aho byagaragaye ko abamaze kwitabira iyi gahunda bagera kuri 60% mu gihe akarere ka Nyamasheke gafite intego yo kugeza kuri 70% muri uyu mwaka w’imihigo.
Umuyobozi w’akarere ka Nyamasheke, Habyarimana Jean Baptiste akaba yatangaje ko hafashwe ingamba zo kuzamura byibura 2% muri buri kwezi kugira ngo amezi atanu asigaye y’imihigo y’uyu mwaka azarangire besheje umuhigo bihaye ku gutura ku midugudu.
Iyi nama kandi yabaye umwanya wo kugira ngo abakozi b’akarere ka Nyamasheke bareme icyo bise “Umuryango umwe†cyangwa se “One Family†ndetse hanashyirwaho komite nkemurampaka na ngengamyitwarire ku buryo abakozi b’akarere bakorera hamwe ariko na none bakarangwa n’imyitwarire iboneye, hagira utandukira hakabaho gukeburana.


text:
Mu myaka ibiri, nta mwana w’u Rwanda uzaba akirererwa mu kigo cy’imfubyi
Nyuma y’uko Minisitiri w’Intebe yasabye ko nta bana bongera kurererwa mu bigo by’imfubyi, hashyizweho ingamba z’uko abo bireba bazabyifatamo kugira ngo abana bose babashe kurererwa mu More...
Huye : abakozi b’Akarere basuye imfubyi za jenoside zibana
Ku cyumweru tariki ya 22 Mata 2012, Abakozi b’Akarere ka Huye bakorera ku cyicaro cy’Akarere, basuye Club Urumuri igizwe n’abana bacitse ku icumu rya Jenoside yakorewe abatutsi mu 1994, kugira More...


text:
Ikigo cy’Igihugu cy’itangazamakuru RBA cyasezeye kuri uyu mugore bamushimira umusanzu yatanze mu kazi ke.
Mu butumwa banyujije ku mbuga nkoranyambaga za RBA, bagize bati” Turashimira Tijara Kabendera usoje imirimo ye muri RBA uyu munsi. Mu myaka 18 yakoranye ubwitange n’ubushishozi.Tumwifurije ishya n’ihirwe.”
RBA yasezeye kuri Tidjara Kabendera binyuze ku mbuga nkoranyambaga zabo
Ubu butumwa bwakurikiye ubwacaga amarenga ko yasezeye yari amaze akanya ashyira ku mbuga nkoranyambaga.
Mu gice cya mbere cy’ubu butumwa Tidjara yagize ati” Hari ku itariki 10 Gicurasi imyaka hafi 18 ishize ubwo ijwi ryanjye ryumvikanaga bwa mbere kuri Radio Rwanda! Byari nk’inzozi zibaye impamo kuri jye kuko nari narabyifuje Imana irabikora mbigeraho. Mu by’ukuri sinabyishoboje kuko nta bundi buhanga usibye Impuhwe z’Imana! Ndashima cyane Imana yabikoze!”
Yakomeje mu gice cya kabiri cy’ubu butumwa agira ati” Hari benshi twahuriye muri iki kigo iyo myaka yose, babaye inshuti, abavandimwe, abajama mbese ni Umuryango mugari nungutse kandi nabyo ndabishimira Imana! Hari abo twahuriye mu cyo twita Show Biz, bose bari mu bafashije akazi nkora gukuza izina ryanjye!”
Yakomeje ashimira abakunda ibiganiro yakoraga, ati” Abakunzi mfite ndabizi ko ari benshi nta gushidikanya, mwese twabanye mu biganiro bitandukanye. Mwakomeje kungaragariza ko byose mwabikunze ubutitsa! Ese ubu imyaka maze munyumva ntiyaba ihagije ra?ubu sinayamanika?”
Yashimiye ubuyobozi bwa RBA yakoragaho, by’umwihariko ashimira nyakwigendera Victoria Nganyira wamwakiriye mu kazi. Yashimiye abandi bakoranye barimo Marcel Rutagarama, Jean Lambert Gatare, Fidel Kajugiro Sebarinda, Christine Uwizeye n’abandi benshi.
Yifashishije ubutumwa yatanze mu byiciro asezera abakunzi be
Kugeza ubu Tidjara Kabendera aherereye mu gihugu cya Turikiya aho bivugwa ko ari muri gahunda ze zisanzwe z’ubucuruzi.
Tidjara Kabendera yakunzwe na benshi mu biganiro byiganjemo iby’umuziki muri RBA. Kuba yarinjiye muri uyu mwuga ngo abikomora ku mubyeyi we Kabendera Shinani wamamaye cyane kuri Radio Rwanda mbere ya Jenoside.
Yatangiye kumvikana kuri Radio Rwanda mu mwaka wa 2003 ubwo yimenyerezaga umwuga avuye muri Tanzania. Tidjara yahawe akazi nk’umunyamakuru uhoraho mu mwaka wa 2004.
Yagize ati “Inzozi zanjye zari ukuzicara ku ntebe data yicayeho, inzozi zari ukuzavugira kuri micro Shinani yavugiyeho. Naje nzi neza ko nta bagore bari mu mwuga, naje nshaka guhatana ngo nerekane ko Kabendera yasize imbuto nziza.”
Umwuga yawutangiriye muri Tanzania
Tidjara Kabendera yize amashuri abanza ku bigo bibiri ari byo EPA na Kivugiza, ayisumbuye ayakomereza kuri CIESKA aho yavuye ajya kwiga Ishami ry’Uburezi muri Tanzania.
Yarangije amashuri yisumbuye afite amanota meza ariko yanga kujya kuminuza mu byerekeye uburezi ahubwo yinjira mu ishuri rya East African Training Institute [yafatwaga nk’agashami ka Kaminuza ya Dar es Salaam].
Umwuga yatangiye kuwihuguramo anabishyira mu bikorwa mu mwaka wa 2002, yahereye kuri Radio5 yakoreraga i Arusha ahava ajya kuri Radio Rwanda nabwo kwihugura. Ibi byaje kumuviramo akazi ka buri munsi.


text:
Ijambo rya Bishop Emmanuel NGENDAHAYO
avuga ko Imana yaduhaye ariyo gushima kuko yaduhaye abayobozi beza ab'itorero ndetse n'igihugu kuko ubuyobozi bwiza butuma n'amatorero asenga neza afite umutekano kandi ashimira n'arch Bishop kuko ar'impano Imana yahaye abanyabyumba mu myaka igera kuri cumi n'icyenda n'umuryango kandi ibikorwa yahasize babifashe nk'umusingi barimo gukomerezaho kandi ko urimo kwera imbuto kandi nabo bategura ibyo bazaha abazabakurikira kandi ko uwavuga ibyakozwe atabirangiza ariko bimwe muribyo: Mu ivugabutumwa: ko bari bafite Abapasiteri cumi nabatandatu(16) ariko ubu bakaba ari mirongo itandatu na batatu(63) kandi bari mungeri z'amashuri zitandukanye kandi amakanisa maganabiri na mirongo irindwi(270) none ubu magana atatu na mirongo itandatu nane(364) kandi no kubaka abantu mumitima biciye muri gahunda ya SOCIOTHERAPY kandi no mubuzima bafashije 23000 kubashakira aho kuba babaha amabati ndetse n'amahema, bashyizeho ibigo nderabuzima bibiri bitanga serivise mu mirenge ibiri Byumba na Bushara ndetse no gutanga uburere bagarura abana kumenya basekuru ba nyirakuru banyirasenge ndetse nabandi bakishima kandi m'ubuzima n'imibereho myiza mu isuku n'amazi bahaye imiryango irenga 17000 amazi aturuka kubigega nahandi. Mu burezi twari dufite amashuri 16 none ubu yabaye31 ndetse n'amarerero ndetse n'ay'incuke, kubonera abana ibyangombwa barenga 709 ndetse no gufasha abacikanywe n'amashuri barenga21360 mu iterambere mu bworozi batanze inka 800 ingurube 600 ihene 1370 mu buhinzi bahaye imiryango irenga 220 ubushobozi bwo kwishakiraibibatunga no gusagurira amasoko kandi no guhangana nihindagurika ry'ikirere bashyiraho imashini zuhira no gufasha abaturage kubona ubushobozi faranga bababumbira mu matsinda aho ubu abaturage barenga 51462 bashyizwe mu matsinda yo kubitsa no kugurizanya amafaranga yabaciye mu maboko akaba ari 800,000,000Frw kandi bubatse amazu atandukanye yo gufasha abacumbitsi abagenzi ndetse nabacuruzi nk'nzu yatashywe ifite agaciro k'amafaranga arenga 650,000,000Frw kandi no gushyira urubyiruko mu matsinda aho kugirango rwangare mu mihanda ndetse n'abashesha kanguhe kandi ntago bemeranya nabavuga ngo urukwavu rukuze bararurya ahubwo rukomeza kubungabungwa nizo rwonkeje. Kandi akomeza avuga ko intego y'uyu mwaka tuyisanga mu balewi "25:13 aho batubwira ngo muri uwo mwaka wa yubile mujye musubira kuri gakondo"kuko ishusho dufite ariyo itwereka iyo tuzagira kandi tukava mubyiza tukajya mubindi kuko twaremewe ibyiza gusa ntabindi twaremewe kuko ashima Imana kuko ibyo byose ariyo yabikoze ikatwemerera guhurira hano kandi arangiza ashimira abantu batandukanye byumwihariko abakristo ndetse na leta n'indi miryango itangukanye igenda ibafasha muri gahunda zitandukanye harimo n'impuguke za Byumba ziba hanze ya Byumba kandi ashimira Imana kubw'imyaka 25 kuko ari kimwe cya kane cy'ikinyejana kandi asoza agira ati tuzirikane ko turi agakaramu kari muntoki z'uwahanze isi n'ijuru kandi ashaka kutwandikisha iby'urukundo kugirango isi yose imenye iby'urukundo rwayo kandi no mugihe kizaza tuzabone ubugingo bw'iteka tukiri tuhakure ibyiringiro by'uyu munsi n'ejo hazaza mu izina rya Data n'iry'Umwana 'Umwuka wera Amana.


text:
Benshi muri twe abakristo tuvuga ko dukunda Umwami Yesu, tubivuga dushingiye ku kuba yaritanze ku musaraba agapfa ku bwacu. Icyakora uramutse ubajije ubwoko bw'urukundo tumukunda, abasubiza iki kibazo bashobora kuba mbarwa. Icy'ingenzi kuri Yesu, ni uko duhitamo ubwoko bw'urukundo we ashaka ko tumukunda. Waba warigeze kumenya urukundo Yesu yifuza ko umukunda? Nibyo tugiye kugarukaho.
Mu gitabo cy'ibyahishuwe ibice 2, Umwami Yesu niho aduhishurira urukundo adushakaho. Iki gice gitangirana n'ijambo rya Yesu ryo gushimira itorero rya Efeso ababwira ko ari abizerwa muri byinshi. Nyamara ku murongo wa 4, Yesu avuga atya ati 'Ariko rero mfite icyo nkugaya, ni uko waretse urukundo rwawe rwa mbere.' Tugendeye kuri uyu murongo nibwo twumva neza ubwoko bw'urukundo Umwami Yesu adushakaho. Ni urukundo rwacu rwa mbere.
'Urukundo rwacu rwa mbere' ni uruhe?
Ijambo ry'Ikigereki rwa 'mbere' niryo risobanurwa neza muri Luka 15:22. Urukundo dusabwa gukunda Yesu rugomba kuba rusumba ibindi bintu byose dukunda. Muri Luka 15, Umwami Yesu avuga amateka y'umwana w'ikirara. Ku murongo wa 22, Ise nyuma yo kongera guhura n'umuhungu we wari umaze igihe kirekire yarazimiye , yagize ati:
'Mwihute muzane vuba umwenda uruta iyindi muwumwambike, mumwambike n'impeta ku rutoki n'inkweto mu birenge'
Icyo iyi mirongo ihuriyeho, ni uko Umwami Yesu yita ku rukundo rusumba ubwiza izindi nkundo dukunda ibintu runaka. Bigereranywa n'umwenda uruta iyindi umwana w'ikirara yambitswe.
Umubano wacu na Yesu ushingiye ku rukundo tumukunda Uwiteka ni Umuremyi wacu kandi turi ibiremwa bye; Ni Databuja kandi turi abakozi be. Umubano wacu na Yesu ugaragazwa n'urukundo nk'urwumugabo n'umugore. Kubwa Yesu we akiranukira kudukunda ariko nawe ategereje ko tumwereka urwo tumukunda.
Burya iyo umugabo n'umugore bakundana urukundo rwa mbere kandi rwiza hagati yabo koko, ntabwo ari urukundo urwo arirwo rwose. Iyo umubano wabo wajemo agatotsi urukundo rwabo rwa mbere rukangirika, niho usanga umwe muribo asigaye yikundira akazi cyangwa inshuti ye kuruta uwo bashakanye.
Ku ruhande rwa Yesu rero we adukunda kandi urukundo rudahinduka. Hanyuma se twe dukunda Yesu gute? Ntabwo Uwiteka ashaka ko tumukunda urukundo rusagutse( ibisigarizwa), ni ukuvuga niba ujya usabana na Yesu nyuma yo kwinezeza mu by'isi, akazi kawe cyangwa ikindi kintu cyose, ntabwo uri umwizerwa. Ntabwo ukunda Yesu uri mu kinyoma.
Ubwinshi bw'ibyiza twakorera Yesu sibyo bigaragaza urwo tumukunda. Burya n'itorero rya Efeso ryakoreye Imana ibintu byinshi byiza, ariko ntibyababujije kugayishwa n'ikintu kimwe gusa: baretse urukundo rwabo rwa mbere. Gukunda Yesu urukundo rwa mbere n'ibyingenzi. Akenshi, twita cyane ku gukorera Yesu Ariko ibikorwa ntibyashimisha Yesu kuruta uko yatwishimira. Icy'ibanze muri byose ku mukristo ni ugukunda Yesu urukndo rwa mbere ntabwo ari imirimo iza mbere.
Guteshwa agaciro k'ubukristo n'ubutumwa bwiza , haba ku mukristo ku giti cye cyangwa ku itorero muri rusnge nibyo bizaba ingaruka zo kureka urukundo rwa mbere twari gukunda Yesu. Kubera ko twamurutishije iby'isi n'ibinezeza kamere yacu. Ntabwo bizacira aho kandi kuko dushobora no kuzabura ubugingo buhoraho. Hari umuririmbyi waririmbye ngo " Abanga Imana ntibayisenge bazapfa bose be kwibukwa "
Gusigasira urukundo rwa mbere kuri Yesu byagerwaho gute?
Ntabwo bigoye na gato! Gukomeza urukundo rwacu rwa mbere dukunda Umwami Yesu cyangwa kuruzahura, icyo dukwiye kubanza kumenya ni uko Yesu ari umuntu wuje urukundo kandi yabigaragarije isi yose. Kumenya uko wagirira Kristo urukundo rwa mbere , banza utekereze mu buzima bwawe ibyo ukunda kuruta ibindi byose. Biroroshye kuko ushobora kurebera ku bikorwa byawe bikuranga umunsi ku wundi .
Tekereza iyo ubyutse ikintu cya mbere ukora. Uhitamo iki iyo hari ibikorwa bibiri, ibyo mu buzima busanzwe n'ibizana abantu kuri Krisro ? Umwanya wawe munini uwumara uri mu biki? Reba ko ibyo utunze mbere na mbere bibanza kubahisha ubwami bw'Imana mbere yo gukora ibindi byose. Harya ku munsi ni kangahe watuza akanwa kawe ubwira Yesu ko umukunda ? washyira ku rutonde ibyo umaze guhindukaho , nibyo umaze kwigira kuri Yesu mu gihe mumaranye ?
Buri wese rero muri iyi nyigisho ashobora kugira aho yisanga.
Ese urukundo ruracyariho, ni iki gituma rukonja? sobanukirwa byinshi muri iyi Video
Sources:
Bibles for America.org
Agakiza Tv
Daniel@Agakiza.org
Source : https://agakiza.org/Urufunguzo-rwo-gusigasira-umubano-wacu-mwiza-na-Yesu.html


text:
Inyigisho yo ku wa gatatu, icyumweru cya 3 gisanzwe, C, Ku wa 27 Mutarama 2016
Amasomo 2 Sam 7,1-17 Zab 88 Mk 4,1-20.
Bakristu bavandimwe, Yezu akuzwe iteka ryose. Uyu munsi Yezu aradusobanurira umwe mu migani itanu ikurikirana dusanga mu Ivanjili ya Mariko. Uwa mbere rero atwigisha kandi adusobanurira uyu munsi, ni umugani w´umubibyi. Uyu mugani turawusangamo ibice bitatu bitandukanye. Icya mbere ni Yezu yigisha cyangwa avuga umugani imbere y´imbaga. Icya kabiri kiradusobanurira impamvu Yezu avugira mu migani. Naho icya gatatu kiraduha ibisobanuro by´uyu mugani w´Umubibyi.
-Umubibyi ni nde? Yezu ati “ Umubibyi, ni Ijambo ry´Imana”(Iv). Umubibyi ni Jambo wigize Muntu, ni Yezu Kristu ubwe mu izina rya Data no mu bumwe bwa Roho Mutagatifu. Imbuto z´uyu mubibyi rero zizatanga umusaruro bitewe n´uburyo zakiriwe mu butaka. Hano ubutaka nabwita kamere cyangwa se umutima wa buri muntu utega amatwi uyu Jambo. Yezu natwe aratubaza ati:” niba mutumva uyu mugani se iyindi migani yose muzayumva mute? Iki ni ikibazo jye nawe Yezu atubaza uyu munsi. Ndibutsa ko iri Jambo ariryo ryatumye byose bibaho, niryo ryavuze maze tubaho n´ibiriho byose. Bishaka kuvuga ngo Ijambo ry´Imana ryabibwe mu mitima yacu kuva twaremwa rikagenda ritumurikira igihe cyose duhawe amasakaramentu. Iri Jambo niryo rituma dutandukanya icyiza n´ikibi, maze tukera imbuto nziza. Niba uyu mubibyi ari mwiza rero, ni ukuvuga ngo imbuto abiba nazo ni nziza. Ariko umusaruro ukaba uterwa n´uburyo ubutaka, imitima yacu, yakiriye izo mbuto. Yezu arigaragaza kandi akiyereka buri wese. Uyu munsi rero arakubaza ati “ uranyumva? Ntega amatwi”. Ntega amatwi kandi umenye ko impuhwe z´Uhoraho ariko gakiza kawe(Zab). Niba wakira Ijambo ryanjye, nzagukiza abanzi bawe bose, nguhe ihumure, izina ryawe ndigire ikirangirire (Isomo 1). Bakristu bavandimwe, Yezu ati “ufite amatwi yo kumva niyumve”! Twemere rero tumwumve kandi tumubwire n´abatamuzi.
Dusabe Nyagasani Yezu we Jambo Uhoraho aduhe guhinduka kandi tumwemere mu mitima yacu; aduhe kugira imyumvire imuboneye kandi Ijambo rye turizirikane mu bikorwa byacu bya buri munsi. Bikiramariya Mwamikazi wa Kiliziya, wowe wabwiye Nyagasani uti yego, kandi ukaba uwa mbere mu kumvira Umwana wawe, dutoze kumva neza Umwana wawe maze tugane inzira ye y´ijuru. Nyina wa Jambo wadusuye i Kibeho guma uturangaze imbere ku bwa Kristu Umwami wacu. Amen.
Padiri Emmanuel MISAGO
Alcalá – España.


text:
Gisagara: Bijejwe kutazakurwa mu masambu barimo hataraboneka aho bajya
Abaturage bo mu kagari ka Gisagara umurenge wa Ndora akarere ka Gisagara batuye ahamaze kwerekanwa nk’ahazubakwa umujyi w’aka karere ka Gisagara bakaba bari bafite ikibazo ko bazahirukanwa badafite ahandi bajya batanafite amafaranga yo kugura ahandi, bahumurijwe n’umuyobozi w’intara y’amajyepfo bwana Alphonse MUNYANTWARI ko ntawe uzabashyira ku gasozi.
Mu biganiro byahuje abaturage n’abayobozi kuri uyu wa gatatu mu karere ka Gisagara, abaturage bagaragaje impungenge bafite zo kuzimurwa ahateganyijwe kuzubakwa umujyi w’aka karere ka Gisagara ntibabashe no kugura cyangwa kwiyubakira ahandi kubera ko badafite ubushobozi kandi babona amafaranga y’ingurane bahabwa atabasha kubaka inzu.
Umukecuru witwa Agnes NYIRAMINANI umwe mu batuye aha aragira ati “Jye rwose ndahangayitse kuko nibanyirukana muri iriya sambu ndimo sinzabona aho nerekera kuko nta bushobozi mfite bwo kuzagura ahandi byongeye kandi amafaranga agera ku 200.000F cyangwa munsi yayo batanga nk’ingurane ntaho yagura ikibanza ngo anacyubakeâ€
Umuyobozi w’intara y’amajyepfo bwana Alphonse MUNYANTWARI ubwo yasubizaga ikibazo cy’aba baturage yabijeje ko ntawe uzabajugunya ku gasozi badafite aho baba kandi ababwira ko ubuyobozi butajya bwirengagiza ibibazo by’abaturage cyane ko ari bo bukorera kandi ko nta mwanzuro n’umwe ushobora gufatwa hatateganyijwe ibisubizo ku bibazo ushobora gutera.
“Nimuhumure ntituzabata hanze mudafite aho gutura kandi umuntu wese ugomba kwimurwa azahabwa ingurane hakurikijwe ibyo yari afite ndetse ntimunibagirwe ko akarere gasanzwe kita ku batishoboye, ubu rero sibwo mwatereranwaâ€
Aba baturage baravuga ko icyo bumva bifuza ari uko ubuyobozi bwazajya bubafasha kubona ahandi batura kandi byaba bishoboka amafaranga y’ingurane akongerwa kuko uyu munsi kubaka no kugura bitoroshye.
Gaspard MANIRAHO utuye muri uyu murenge we aragira ati “ Rwose ubuyobozi bugiye budufasha kubona ibindi bibanza byadufasha kuko turiya dufaranga tw’ingurane ni duke ku buryo bigoye kugira ngo umuntu abashe gukuramo aho gutura. Ibintu byarahenze si nka mbere abantu bacyubaka baguze ibikoresho badahenzwe.â€
Ubuyobozi bw’aka karere buravuga ko ibi bikorwa by’amajyambere bizatuma abantu bamwe bimurwa byagakwiye kubafasha kumva akamaro ko gutura mu midugudu bahamagarirwa kujyamo cyane ko ahantu hose hari imidugudu hagomba no gushyirwa ibikorwa by’iterambere hafi, birimo amavuriro, amashuri, amazi n’amashanyarazi. Iyi rero akaba ari inzira nziza yo gucyemura ibibazo


text:
Ku wa 4 w’icya XIII Gisanzwe B, 5/7/2018
Amasomo: 1º. Am 7, 10-17; Zab 19 (18), 8-11; Mt 9, 1-8
Amosi muri Isiraheli, ni umwe mu bahanuzi batowe n’Imana Ishoborabyose bahanura nta mususu. Abahanuzi b’Uhoraho, bakunze guhangana n’abahanuzi b’ibinyoma bari bariyemeje kwirira no kwinywera bakaberaho gusingiza ingoma. Abo bahanuzi b’ingoma za cyami muri ibyo bihe bakunze kubangamira umugambi w’Imana. Bashyigikiraga umwami mu mafuti ye ndetse bakamutera ibyotezo bamuririmba ngo arakomeye ibye bizagenda neza. Nyamara ubwo habaga hari ubwo umwami n’abamufasha bayobeje umuryango wa Isiraheli bawutandukanya n’inzira z’Uhoraho. Abo baryi ntacyo bamariye Umuryango w’Imana ahubwo bagiye bawukururira ibyago. Mu gihe cya Amosi, hariho ibibazo byinshi biterwa n’imiyoborere mibi y’umwami Yerobowamu wa Kabiri (783-743). Igitabo cya kabiri cy’Abami cyiduha incamake y’imikorere y’uwo mwami: “Yakoze ibidatunganiye Uhoraho; nta cyaha na kimwe yaretse mu byo Yeroboamu mwene Nebati, yakoresheje Abayisiraheli” (2 Bami 14, 24).
Ijwi ry’abahanuzi nyakuri ryari rikenewe kugira ngo Isiraheli ikanguke. Nyamara igihe Amosi atangiriye kwigisha, uwitwa Amasiya wari umuherezabitambo i Beteli arahaguruka arahagarara atuma ku mwami Yerobowamu amubwira ati: “Amosi ariho arakugambanira…kuko avuga ngo: Yerobowamu azazira inkota, n’Abayisiraheli bajyanwe bunyago kure y’igihugu cyabo”. Nyamara iyo bemera ijwi rihanura rya Amosi, ibintu byajyaga guhinduka bityo ibyago bagize mu myaka yakurikiyeho bakabisimbuka. Abo baryi birukanye Amosi ariko ubuhanuzi bwe bwarashyize burasohora.
Isomo dukuyemo none: Kugira ngo isi ibone amahoro, abantu bumva ko bamenye Imana Data Ushoborabyose se wa Yezu Kirisitu, nibamamaze Ijambo ryayo. Nibavugishe ukuri baburire isi ibyaha byayo. Nibashyireho umwete bahamagarire bose guhinduka no kubaha Yezu Kirisitu. N’ubwo bitoroshye bwose, uwahagurukije ikirema kigafata ingobyi yacyo kikitahira, azadufasha. Icyo atubwiye kugira ngo bishoboke ni iki: “Mwizere bana banjye, ibyaha byanyu murabikijijwe”. Kwemera, gukunda Yezu no kwizera, ni yo nzira igana ibyiza.
Umubyeyi Bikira Mariya aduhakirwe iteka. Abatagatifu duhimbaza badusabire kuri Data Ushoborabyose. None ni Antoni Mariya Zakariya.
Padiri cyprien Bizimana